Idazleak - Fernando Morillo Grande - Hemeroteka - Libreago sentitzen naiz\nFernando Morillo Grande > Hemeroteka\n2010-04-27 Libreago sentitzen naiz | Irune Berro\nErritmo biziko abenturazko nobela fantastikoa izanagatik, etorkizuneko zibilizazioen inguruko hausnarketa ere bada Morilloren Bilbo Samurai berria.\nBilbo Samurai nobelako pertsonaia nagusia bezala, sega batekin dabil Fernando Morillo (Azpeitia, Gipuzkoa, 1974) Euskal Herriko punta batetik bestera. Baina, bizkarretik zintzilik barik, autoan darama. Eta ez du borrokarako baliatzen, eskolarik eskola bere liburuei buruz ematen dituen literatura saioetan antzerki modukoa egiteko baizik. Saio horiekin ateratzen du bizimodua. Eta ikaragarri gozatzen duela dio. Agenda estua du. Eta uda iristeko irrikan dago, buruan jirabira dituen ideiekin hurrengo liburuak ontzeko astia izateko. Argazkilariari ere azaldu dizkio Bilbo Samurai-ren (Txalaparta, 2010) nondik norako nagusiak, argazkiak egiteko toki baten bila dabiltzala. «Hondamendia gertatu da Euskal Herrian, eta paisaia guztiz suntsigarria da, mingarria. Testuinguru horretan garatzen da bidaiari biren istorioa, Bilbo Samurai eta Xurirena». Ez dago garraiobiderik, argindarrik, jatekorik. «Marko zaila eta indar handikoa nahi nuen istorioa garatzeko», dio Morillok elkarrizketa hasitakoan.\nZer gertatu den zehazki jakiterik ez dagoen arren, zibilizazio gehiegikeriaren zantzuak nabarmenak dira nobelan. Uste duzu gaur egun halakorik dagoela, eta, ondorioz, halakorik gerta daitekeela?\nLurraren aukeren gainetik bizi gara, ekoitz dezakeguna baino energia handiagoa kontsumituz. Badator zerbait, baina zer den ezin da jakin. Horren ondorioz, arrazoitsuagoak bihurtuko garen? Ez dut uste, nolakoak garen ikusita. Joango gara tira egiten, eta azkenean zer edo zer apurtuko da. Espero dut hainbesteraino ez iristea, baina posible dela uste dut.\nLiburuan diozu: «Hondamendia etorri eta gutxira, ezin konta ahala erlijio txiki sortu ziren. Sektak, taldeak, fedeak. Era guztietakoak». Gaur egungo gizartea ere atomizatua dago, baita euskal esparru politikoa ere; alderdi abertzaleen artean inoizko sigla kopururik handiena dago...\nHistoria asko gustatzen zait, eta Erromako Inperioaren historiari begiratuz gero, ikusten da apurtezina zirudienak ere pitzadura asko izan zituela erortzen hasi zenean. Atomizazioak gertatu ziren, lerrokeria ikaragarriak, gaur egungoen oso antzekoak. Ni oso bakardade zalea izan naiz beti, baina lagunen oso lagun ere bai. Eta gaur egun ari gara dena mozten, dena hausten, geurekoikeriaren ikuspuntu batetik. «Ni hemen nago, eta ez dut beste inorekin ezer nahi, ez badu egiten nik nahi dudana».\nGaur egungo gizartean geurekoikeria gailentzen ari dela uste duzu?\nMendebaldean bai, behintzat. Besteek horretarako aukerarik ere ez dute. Baina geure artean oso nabarmena eta bortitza dela iruditzen zait. Gu umeak ginenean beste krisi bat egon zen, baina oraingoa okerragoa da, zabalagoa eta globalagoa baita. Tristea da ikustea, nahiz eta idazle gisa aukera asko zabaltzen dituen...\nLiburuaren hasieratik beretik ikusten da pertsonaia nagusiak, Bilbo Samuraik, etengabeko paradigmari egin beharko diola aurre: bestea hil edo norbera. Amaierak ere ez dakar ezer berririk horri dagokionez. Zeuk egiten duzu galdera liburuan: «Ez al da existituko inoiz borroka guztien haragoko bideren bat?». Ezetz uste duzu?\nNahiko nuke, baina uste dut zoritxarrez ez dela hala izango. Utopian sinetsi behar dugu eta haren alde borroka egin. Baina urte asko daramatzagu egoera horretan gauza onerako... Aurrekoan, Asel Luzarragarekin egon nintzen hizketan. Utopiazale amorratua da hura ere. «Merezi du? Lortuko dugu?», galdetzen genion elkarri. «Ez, baina egin egin behar dugu!», esaten genion batak besteari.\nEz al da ikuspegi ezkorregia?\nGazteagoa nintzela uste nuen bazegoela aldatzea, baina nondik gatozen ikusita eta beste zibilizazioen historia begiratuta... Tira, gerta liteke aukera txiki bat egotea... Ametsei mozorroa jarri eta ikus dezagun.\nPaperezko liburuak zerbait bitxi eta arraro gisa ageri dira nobelan. Liburu elektronikoen aldean inork gutxik ulertzen du zertarako balio duten. Liburugintzaren industriak halako garapena izango duela uste duzu?\nEditoreek zalantza hori badute. Hemendik hamar bat urtera gehienez ere zerbait gertatuko dela. Ni neu kutsatua nago honezkero, paperezko liburuak behar ditut. Baina gaur egungo gazteentzat liburu elektronikoak guztiz arruntak dira. Ordenagailuan heziak izan dira, eta beraientzat paperezko liburuak dira bereziak. Praktikotasunak ere badu garrantzia. Duela urte batzuk Galiziara joan nintzen, eta autoan liburuak besterik ez neramatzala zirudien, hainbeste ziren... Eskaneatu behar izan nituen asko, beste aukerarik ez nuen. Liburuen muina, bihotza, barrukoa dela sinetsi nahi dut, eta ez papera. Nik papera maite dudan arren, liburuak berak beste modu honetara salbatzea espero dut.\nHerri kondaira eta mitologiako osagaiak nabarmenak dira liburuan. Pertsonaia asko oso markatuak daude, piztiak dira, elfoak...\nGauza batzuk ukitu besterik ez ditut egin, liburua loditzen ari zitzaidalako. Baina mitologia beti gustatu izan zait, ulertzen ez duguna azaltzeko modu bat iruditzen zait. Nire asmoetako bat da mitologia ardatz duen nobela bat egitea. Euskal mitologia oso aberatsa da baina dagoen gehiena lan serioak dira, erudituak, antropologikoak. Niri gustatuko litzaidake nobela egitea.\nAurreko nobeletan landuriko zientzia aparte utzi duzu nolabait Bilbo Samurai-n. Beste eremu batzuk ezagutzeko gogoa zenuen?\nGero eta libreagoa sentitzen naiz. Umetan irakurtzen nuen gehien-gehiena fantasia eta zientzia fikzioa ziren, zientzia dibulgazioarekin batera. Nire barruan aspalditik nuen halako zerbait idazteko gogoa. Uste dut gero eta gehiago azalduko direla horrelakoak nire liburuetan.\nLiburuko arerio nagusiak, lau zaldizkoak, esklabo izan ondotik iritsi dira hainbesteko botere izatera. Esklabo izateari utzi zioten, beste batzuk mendean hartuz, esklabo bihurtuz. Ez da posible berdinen arteko zibilizazio bat? Zapalkuntzarik gabeko gizarte bat?\nNahiko nuke. Ikusten da historian izan direla zibilizazio batzuk, baina etortzen denean kanpoko bat zapaldu egiten ditu erabat. Nahiko nuke, sinetsi nahi dut eta horren alde borrokatu behar gara, egon daitekeela halako zibilizazio bat, baina aski da batek indar handiagoa izatea beste denak zapaltzeko. Arauak baditugu, teorian justuak. Baina, zer gertatzen da gero? Ez dira betetzen...\nParadoxikoki, gizarte nahiko parekidea irudikatu duzu nobelan. Emakumeak beren buruaren jabe dira,antolatu eta borrokatzen dira, eta sexua ere nahiko modu ireki eta askean ulertzen da gizarte horretan, oro har.\nGustatzen zait eredu hori. Agertu nahi nituen emakumeek berek antolatutako bakeguneak, emakumeek berek defendaturikoak. Denek behar ditugu lagunak, baina beren kabuz moldatzen diren emakumezko pertsonaiak sortu nahi nituen. Hori onean aldatzen ari dela iruditzen zait. Emakumeak hasi dira liberatzen, eta liburuan ere uharte batzuk erakutsi nahi nituen, espazio liberatu batzuk. Espero dut horrelako hondamendi bat gertatzen bada horrelako espazioak ere azaltzea.\nAmaiera erabat irekia du nobelak, eta hari asko ere lotu gabe geratzen dira. Bigarren partea idazten hasi zara?\nEditoreari [Mikel Sotori] ere esan nion asmoa nuela. Zortzi istorioren zirriborroa prestatu nuen, baina liburu bakar batean ez zegoen denak sartzerik. Erabaki nuen batzuekin hastea. Ni ere irrikan nago zer gertatuko den jakiteko. Idatzi, idatzi egingo dut bigarren partea. Nik ere jakin nahi dut zer gertatuko den.\nEz duzu oraindik erabaki?\nEz, ez. Bilbo Samuraik garapen hori izango zuenik ez nuen espero. Tipo indartsua da, zintzoa eta jatorra. Egunero entrenatzen da, baina azkenean gertatzen zaio bere burua ezagutu eta ohartzen dela oraindik ez duela lortu nahi duen hori izatea. Talka egin du, eta orain beste aukera batzuk behar ditu, merezi ditu.


Gara (eusk) > Izaskun Labeaga 2003/10/23 - Ruper Ordorika\nDoinu zorrotz eta hitz zainduekin itzuli da Ordorika «Kantuok jartzen ditut» lanarekin\nNew Yorkeko hiru musikari alboan\nBen Monder eta Keny Wollesekin errepikatu du Oñatiko egileak azken lanean, eta Jonathan Maron musikariarekin jardun du estreinakoz\nDisko baten eta hurrengoaren artean utzi izan ohi duen tartea hautsiz, «Kantuok jartzen ditut» albumarekin besazpian agertu zen atzo Ruper Ordorika Bilbon. «Ganbara beteta nuen-eta», argitu zuen Oñatiko musikariak 12 kantu berrirekin datorren bildumaren aurkezpenean. Horietatik 11 berak idatzitakoak dira, eta hamabigarrenak Joseba Sarrionandiaren poema bat du oinarri. Lan zabala da iraupenez, baita estilistikan ere, bere marka daramana, baina desberdina, «ez duzulako aurretik ezagutzen duzun disko bat berriro entzun nahi», aitortu zuen egileak. Emanaldiz beteriko udazkenari ekiteko prest da\n''Kantuok jartzen ditut'' Azkarateko Katarain estudioan grabatu zuten. Ekainean, San Juan bueltan, egin zuten soinu-hartzea; nahasketak, berriz, abuztuan. «Tarte horrek pentsatzeko tenorea eman zidan, astia ere bai, eta nik hori nabaritzen dut diskoan, goiz da esateko, baina sumatzen dut ezagutzen ez nuen halako lasaitasun bat, disko bat bukatu eta gero», aitortu du Ruper Ordorikak.\nBerriro ere, Ordorikak Ben Monder gitarra-jotzailea izan du alboan, laugarren diskoa du berarekin. Hirugarrenez, Keny Wolles bateria-jotzailearekin aritu da, eta estreinakoz, aspaldi ezagutzen duen Jonathan Maron baxu-jotzailearekin.\nHirurak New Yorken hezitutako musikariak dira, bat-batekotasunean maisu. Orain arteko lanak eta azkeneko kolaborazio horren ostetik, harreman sendoa du oñatiarrak haiekin. «Ezagutu nituenetik gero eta handiagoak dira», nabarmendu zuen atzo komunikabideen aurrean produkzio handietan ari diren hiru musikariei buruz mintzo zela.\nBestetik, ''Kantuok jartzen ditut'' album berrian beste hiru gonbidaturen ekarriak ere sumatzen dira: Virginia de La Casaren ahotsa, Arkaitz Minerren biolina eta Nando de La Casaren teklatuak ere aditzen dira CDan.\nAurreko diskoan bezala, bandak batera grabatu ditu oinarrizko hartualdiak. «Fermin Etxegoienek dio ematen duela musikalki neure paraje batean sartu naizela aspaldian; nik ez dakit hala izango den, baina gauza bat badakit: nire kantuak oso gustura daudela sistema honekin. Nik prestatzen ditut etxean, musikariak etortzen direnean erakutsi egiten diet, eta kantuokin ateratzen denarekin, metodo honekin, pozik daude, eta ni ere bai», esan zuen.\nGuztiarekin, lan zabala aurkeztu du errepertorio aldetik eta estilistikan ere. Ruper Ordorikak eta bere musikariek talde soinuaren bila jo dute. Egileari gustatzen zaio iturria ahalik eta irekien uztea, «oinarrizkoena irten eta alientoa gorde dadin, gero, hizkuntza zabala duten musikariekin harago joaten saiatzea», esan zuen.\nLaguntzaile anitz izan ditu Ruper Ordorikak disko honetan. Banan-banan aipatu zituen atzo Bilboko Kafe Antzokian, eta lana publikoan eskertu zien. Horien artean, Alberto de la Casa «nire sparring-a, musikan» eta Bernardo Atxaga, CD-aren liburuxkarako abestien hitzak gaztelaniara itzuli dituelako. ''Zaindu maite duzun hori'' abestiaren bideoa Iker Trebiñok landutakoa da.\nMundu euskalduna defendatzen\nNafarroako kanta zahar batetik hartu du Ruper Ordorikak disko berriaren izenburua. ''Kantuak jartzen ditut'' edo «hauek dira nik egiten ditudan abestiak», argitu zuen kantariak gaztelaniaz, itzulpen librea eginez.\nNormalean, disko baten eta hurrengoaren artean denbora tarte luzeagoa utzi ohi du. Oraingoan, «diskoa egiteko halako inpulso bat sentitu nuen, beharbada -jarraitu zuen- euskaldunok izan ditugun egoera zehatz batzuek bultzatuta».\nIldo horretatik, Ordorikak esan zuen, lan horrek baduela nonbait lotura «azken urte honetako zenbait egoerarekin, euskaldun izanik asaldatu nautenak, nonbait. Gogoan daukat Potten denboretan nola esaten zen 'kontsumoaren aurka kreazioa'; uste dut egungo egoera hauen kontra ere zerbait egin behar dugula: neure apurra hauxe da, kantuak egitea».\n''Zaindu maite duzun hori'' abestiaren aipamena egin zuen, kantu horretan dioenez, «kontuak ez zaizkidalako ateratzen».\n«Mundu euskalduna -adierazi zuen- defentsiba etengabean dago, sorkuntza aldetik ere. Guri buruz, komunitate bat gisa ari dira beti, komunitate bezala onartu behar gaituztenean izan ezik»\n. Kanpoan, susmagarri\nEuskaldun bat Euskal Herritik kanpora jotzera doanean «gutxienean susmagarria da -salatu zuen-, zure inozentzia frogatu behar duzu etengabe, eta benetan ondo tratatzen gaituztenen sentsibilitatean fio behar duzu»\nRuper Ordorikak esan zuen «gauza horiek guztiak pixkanaka» pilatzen direla eta «oso frustantea den sentsazioa» eragiten duela. «Kontuak ez dira ateratzen», azpimarratu zuen berriro.\n«Uste dut nire belaunaldiak ez duela ia ezertan asmatu; honetan, behintzat, ez, eta uste dut berriz pentsatu behar dugula euskaldun ez den herriaren partearekin harremana. Gure gutxiengoa defendatu behar dugu»\n. Bernardo Atxagarekin saio berezia, Durangon\nRuper Ordorikak egutegi estuari aurre egingo dio disko berriaren aurkezpenerako. Tuteran eta Ariben izango ditu lehenengo agerraldiak abenduaren hasieran. Bernardo Atxagarekin emanaldi berezia egingo du, Durangon. Etiopiaren 25. urtemugaren kariaz, Atxaga eta Ordorikaren azkeneko lanek topo egingo dute saio berean. Arriagan joko du eta, udaberria bitarte, kontzertuak aurreikusi ditu Barañain, Iruñea, Donostia, Gasteiz, Oñati, Kanbo, Bartzelona, Pontevedra eta Madrilen.-


EuskalGNU - Albiste bat argitaratu EuskalGNUn\nAlbiste bat argitaratu EuskalGNUn\nEuskalGNU elkarteko webgunean albiste bat idatzi eta argitaratzeko honako urratsak landu behar dira.\nHasi saioa dagokizun erabiltzaile-izen eta pasahitzarekin. EuskalGNUn harpidetu gabe egonez gero, harpidetu zaitez eta eskatu ezaiozu sistemako administratzaileari artikuluak idazteko baimena zuri ere emateko.\nErabiltzailearen menuan 'Bidali albistea' aukeran klik egin. Ondoren, orrialde berri bat agertuko zaizu. Orrialde horretan hautatu kategoria (Nolan, Albisteak, e.a.), idatzi albistearen titulua eta albistea bera.\nAlbistea bi zatitan egon daiteke: sarrerako testua (derrigorrezkoa da), eta testu nagusia (aukerakoa). Sarrerako testua albisteak agertzen diren orrialdean egoten da bistaratuta. Testu nagusia ordea ezkutuan dago, eta hura irakurtzeko erabiltzeil batek 'Irakurri gehiago' estekan egin beharko du klik.\nBehin testu guztia idatzitakoan, gorde artikulua 'Submit News' izeneko botoian klik eginez. Gero, artikulua dagoen kategorira joan (Nolan edo Albisteak atalera) eta editatu berriro idatzitako artikulua.\nArtikuluaren beheko aldean hiru fitxa aurkitzen dira. Egin klik 'Argitaratu' izeneko fitxan.\n'Egoera' eremuan hautatu 'Argitaratua', eta 'Hasierako orrian erakutsi' kontrol-koadroa ere aktibatu.\nAmaitzeko gorde artikulua


Euskal kirolari paralinpiarrak Tokiora heltzen hasi dira - bizkaie.biz\nBizkaie! 2021-08-20 10:43 Kirola\nAbuztuaren 24tik irailaren 5era jokatuko dira Paralinpiar Jokoak Japoniako uriburuan.\nIñigo Llopis, aireportuan, Tokioko hegaldia hartzeko prest (argazkia: Twitter/Iñigo Llopis) | Ikusi handiago | Argazki originala\nOrain dala aste batzuetako Joko Olinpiarretan euskal ordezkaritza zabal batek hartu eban parte. Martitzenean, hilak 24, hasiko diran Joko Paralinpikoetan be, bertoko kirolari asko egongo dira Tokion. 2020an jokatu behar ziran Jokoak dira, pandemiagaitik atzeratuak, eta Joko Olinpiarretan pasau zan legez, Paralinpiarretan be ez da ikuslerik egongo harmailetan.\nAbuztuaren 24tik irailaren 5era jokatuko dira, beraz, Joko Paralinpiarrak. Herrialde eta modalidade ugaritako kirolariak haltzen hasi dira Tokiora eta kirol probak hartuko dituen ganerako guneetara. Euskal kirolarien kasuan be, gehienak egunotan dira Japoniara joatekoak.\nSare sozialetan iragarri daben lez, atzo, eguena, hartu eben Tokiorako hegazkina Rakel Mateok eta Iñigo Llopisek. Kataluniako Sant Cugat herrian 14 eguneko burbuilan egon eta gero, Covid-19rik ez dauela ziurtauta joan da Mateo Japoniara. 2016an Rion legez, triatloian hartuko dau parte Mungiako kirolariak.\nIñigo Llopis donostiarrarentzat be bigarren Joko Paralinpiarrak izango dira Tokiokoak. Piszinan ikusiko dogu, azkenaldian izan dituan emoitza onei eusteko asmoz. Izan be, maiatzean Europako txapeldun izan zan.\nAsier Garcia bilbotarrak be denporaldi bikaina biribildu nahi dau Tokioko Jokoetan, kasu honetan gurpil-aulkiko saskibaloian. Bidaideak taldeagaz Espainiako txapeldun izan eta gero, Tokion Espainiako selekzinoaren erreferenteetako bat izatea egokituko jako. Eskarmentua alde dau, Rioko Jokoetan be parte hartu ebalako.\nGizonezkoetan ez eze, emakumezkoetan be euskal jokalariak egongo dira gurpil-aulkiko saskibaloian, Agurtzane Egiluz be Espainiako selekzinoagaz joan dalako Tokiora. Joko Paralinpiarretan parte hartuko daben beste euskal kirolari batzuk dira Nahia Zudaire, Iker Sastre, Jorge Pineda eta Higinio Rivero. Azken hori dominak irabazteko faboritoetako bat da, piraguismoan.


Aña Mari Mougica - Mintzoak - Ipar Euskal Herriko ahozko memoriaren ataria\nAña Mari Mougica\nAfiliazio herria: Lekorne\nRaymond edo Erramun Mougica eta Aña Mari Lekorneko Gerezieta auzoaldean sortu ziren, biak, lehena 1942ko urtarrilaren 23an eta bigarrena 1944an. Erramun Garroko gazteluaren ondoko Largateikoa da, "Behereko Plaza" auzoaldean. Aña Mari gaztelua baino gorago den Garrogain auzoaldekoa da, Bidegain etxekoa. Erramunen burasoak etxetiarrak ziren eta Aña Mari laborari familia bateko alaba bakarra da. Eskola publikoan zuten elkar ezagutu eta 1965ean ezkondu ziren. Lau seme badituzte.\nGermain Lafittek, mintegien jabe eta herriko auzapezak, Erramun, bere burasoak eta bere bi anaiak bizi ziren etxea erosi zuelarik, hitz eman zien hiru anaiak mintegietan langile hartuko zituela. Erramunek luzaz han lan egin zuen, soldadugoaren ondotik hargintzan ari izan zen hamar urteez gain. Pilotari famatua ere izan zen. Aña Marik laborantzako, etxeko eta familiako lanak eramaten zituen.\nLekornen, Gerezietan eta inguruetako herrietan, Makean, Heletan, Donoztirin, Donamartirin, Besta Berri ospetsuak egiten dira. Erramun Gerezietako Besta Berriko atabal nagusia izan zen, 20 urtez. Etxemendiko Josep Pocheluk zion eginkizun hori erakutsi, eta makila erabiltzen ere irakatsi zion. Aña Marik Belokenea ostatuko Maddi jostuna lagundu zuen, dantzako jantzien arranjatzen eta batzuetan egiten ere. Gerezietako Besta Berri 1980ko hamarkadan itzali zen. Lekornen egiten da eta Gerezietako bizilagunak hara joaten dira orain, ospakizunendako (herriko bestak, kabalkada, Besta Berri).\n1 217 217 - Raymond Mougica - Aña Mari Mougica 2014-09-23 1:46:46 Lekorne Terexa Lekumberri\n1 Erramun Mougicaren bizi ibilbidea 0:04:09\n2 Etxetiar seme 0:06:01\n3 Gerezieta: Lekorneko auzo bat 0:02:30\n4 Erramun Mougica: eskola eta lehen esperientzia profesionalak 0:09:24\n5 Erramun Mougica beretter Gerezietan 0:10:18\n6 Pilotari 0:06:03\n7 Euskal dantzari 0:04:08\n8 Erramun Mougica makilari 0:09:41\n9 Besta-Berri Gerezietan: desfilea eta prozesioa 0:18:18\n10 Gerezietako herriko bestak 0:01:43\n11 Gerezieta eta Lekorne arteko harremanak: Erramun 0:02:13\n12 Aña Mari Mougica, aurkezpena 0:04:26\n13 Gerezieta eta Lekorneko arteko harremanak: Aña Mari 0:02:10\n14 Gerezieta: Jean Elissalde Zerbitzari eta Benoît Olhagaray apezak ; Kongregazioa 0:06:54\n15 Gerezietan Besta-Berriren apailuak eta iragatea 0:08:06\n16 Besta-Berri Gerezietan: jantzien egitea 0:04:59\n17 Besta-Berri Gerezietan: musikariak 0:02:15\n18 Bikotea 0:03:18\n1 Lekorneko Lafitte mintegiak 0:07:10\n2 Aña Mari eta Raymond Mougica 0:01:44\n3 Gerezietako erretorrak 0:04:14\n4 Gerezietaren berezitasuna 0:03:31


Lekittoko Txoriak: abendua 2021\n2021(e)ko abenduakren 26(a), igandea\nArrano Arrantzalea Maria-Errotan!\nPasa dan domekan, hilaren 12a, Iñaki Gezuragak arrano arrantzalea ikusi eban gure Learen estuariotxoan. Sorpresa galanta izan zan, ez dalako bertan, egia esan, ezer berezirik normalean agertzen... Gartzak (Koartza hauskara batuaz), gartzetak (koartzatxo txikia), kuliska txikiak, martin arrantzaleak eta santzez aparte, ez da normalean besterik ikusten.\nArranoa, Arropain ingurutik Maria-Errota aurreko posteak bitartean ibilten zan, eta Zubieta jauregiko zipres-tzarraren adar siku baten puntan egoten zan gosata (pausatuta, parata).\nArrano arrantzalea Zubietako zipresaren adar puntan\nHiru bidarrez ikusi genduan platuxa bat hatzaparretan daroiala, arrantzale abila eta moko-fina!\nArrano arrantzalea platuxa hatzaparretan daroiala\nZubi ondoko Eiguren Untziolatik Zubietara tarteko zirga-bide ganeko porlanezko posteetara joten eban arrain eta guzti, bertan jateko asmoagaz, baina kontrako erreka-bazterreko bidegorritik jentea pasakeran ixutu egiten zan eta alde egiten eban.\nArrano arrantzalearen pausalekuak\nArrano arrantzalea platuxagaz postean (haunditu eta erpeak ikusi!)\nArrano arrantzalea platuxagaz postean\nArrano arrantzalea platuxagaz postean (arraina bizirik ondino, begitu zakatzak)\nOrduan, arraina hartuta ostera be Arropain aldera joaten zan beste pausaleku nasaiago baten bila...\nArrano arrantzalea hatzaparretan platuxa daroiala\nAle gaztea zala igarten jakon, bizkarreko eta hego ganeko lumen bazterrak argiagoak eukozalako, orokorrean itxura "eskamatua" emonez.\nArrano arrantzale gaztearen bizkar "eskamatua"\nHorrez gane, eraztunduta egoala konturatu ginan; Aitor Galarza aditua eta Urdaibaiko arrano arrantzalearen birsartzeko proiektuaren zuzendaria danari bota geuntsazan jagokozan watxapak, eta eraztuna irakurteko eskatu euskun.\nArrano arrantzalea Iñaki Gezuragen argazkian, eraztuna ikusten jakolarik\nAitorrek botatako erronkiari kolpe geuntsen, eta eginiko argazkiak hasi ginan aztertzen, ia kodea irakurterik bageunkan.\nEzkerraldean goian, "1"... eta azpian..."6" izan leike...\n..."C" eta "B"! "C1-B6"\nEraztun baltza "C1-B6" kode zuriagaz... Aranzadi Zientzia elkartearen colouring.eus atarian sartu genduan, eta egun gitxira heldu jakun erantzuna.\nC1-B6 arrano arrantzaleaen historiala, colouring.eus atariak bidalia\nAurton txita bat zala Alemanian eraztundua, azaroan Irungo Plaiaundiko parke ekologikoan ikusi izan zan, eta ostean Lekeition. Abenduaren 5ean ikusi eban iñakik lelengokoz, eta 10ean, barijakua, azkenengokoz; ordutik ez da gehiagorik ageri.\nNora joan ete jaku?\nen abenduak 26, 2021 3 iruzkin:\nEtiquetas: Arrano arrantzalea, Pandion haliaetus\nTxirrinak Lekitton, batuaz Txenadak, erderaz Charranes, inglesez Terns, Sternes frantsesez...\nTxoriak.eusen Euskal Herrian emoten jakezen beste izen batzuk topako dozuez.\nTxirrina izen onomatopeikoa iruditzen jat, horrelako Krriiii... bat egiten dabelako, eta erderazko Charrán agian bebai. Beste izenak, txenada barne, Sterna generoaren izen zientifikoagaz batera, berba bardinetik datozela dirudi, eta ez dakit zer jatorri daukan.\nKalatxori antzeko txoriak diraz: soin zuria dauke, eta hego ganea eta lepoa grisa, baina tamainaz txikiagoak. Buruan txapel baltza daroe normalean, eta mokoa fina eta zorrotza dauke, espezieen arabera kolore desbardinetakoak; hego luze zorrotzakin, eta oso hegaldi dotorea, liraina daukenak.\nTxirrina Thalasseus sandvicensis eta santza Larus michchellis alkarren ondoan Karraspion\nTxenada hankabeltza Thalasseus sandvicensis\nAle hau Kurlutxun atrapa neban, arrain bila ur-bazterra miatzen ebilela, Karraspio, Isuntza eta errekaren ahoan zehar gora eta behera eta buelta ostera be...\nHolako batean, arraina ikusi, eta aidean kontorsino bat eginez buruz behera botaten diraz uretara, kopla txiki bat balitzan dzangadia eginez, eta ura jo orduko ostera be aidean dago...\nArgazkietakoa "hankabaltza" espeziekoa da, gure kostaldetik gehien ikusten dana, baina beste espezie batzuk bebai ikus geinkez, txenada arrunta Sterna hirundo, eta batzuetan txenada artikoa Sterna paradisaea, hau gaitzagoa, migrazinorik haundienetakoa egiten dauan txoria: artikotik antartikoraino, betiko udan biziz.\nTxenada artikoaren migrazinoia: gorriz kumatze eremuak iparraldeko uda sasoian, urdinez negua igarotzeko eremuak hegoaldeko udia aprobetxatuz\nTxirrinak pasokoak diraz geurean: Udabarrian martitik maiatza bitartean iparralderuntz, eta udagoienean iraiala eta urrian hegoalderuntz bueltan datozela.\nHurrengo argazkietakoa txenada hankabeltza espeziekoa da bebai, guretik ugariena, Eukeni txalupatik eginak.\nTxirri edo txenada hankabaltza, Thalasseus sandvicensis\nTxirrinen artean haundienetakoa da hankabaltza, eta ikus leiken modura, moko luze baltza dauko, punta horiagaz (arrasgo hau erraz somatzen jako, eta espeziea identifikateko giltzarri izaten da).\nHurrengoa bitxikeri bat izan zan, Txenada bengaliarra Thalasseus bengalensis.\nTxirri edo txenada bengaliarra, Thalasseus bengalensis\nIkusten dozuen modura, hankabaltzaren oso antzekoa da, baina moko laranja dauka honek.\nTxirri honen bizilekua askoz ekialdeagora dago, Ozeano indikoan batez be, eta gugandik hurren, Libian egiten dabez kunak, hurrengo mapan agertzen dan lez.\nTxenada bengaliarraren hedatze mapa\nBeraz, paso sasoian Gibraltargo itsasartetik ez diraz gaitzak ikusten, baina gure kostaldetik bai. Gertatzen dana da ale gitxi batzuk, txirri hankabaltzakin nahastata Frantziako Arcachongo Banc D´Arguingo kumatze kolonietara joaten dirazela, eta horretakoren bat izango zan hau... sorpresa polita!\nTxirri edo txenada bengaliarra Thalasseus bengalensis\nEuren neguko kuarteletan dagoz orain txirrinak, baina laster hasiko da eguna luzatzen, eta konturatu orduko pasako diraz lelengo aleak Lekittotik iparralderuntz... hori bai, tamalez honek be, txori guztiak lez, gero eta kopuru txikiagoetan. Nagusiak kontaten dabe euran gazte denboratan aldra haundiak etorten ziriala, eta normala zala dozena bat grano be portuan bueltaka ikustea... orain, bi batera ikusi ezkero, pozik.\nAdi egon eta ondo segi!\nen abenduak 06, 2021 2 iruzkin:\nEtiquetas: Thalasseus bengalensis, Thalasseus sandvicensis, txenada, txenada bengaliarra, txenada hankabeltza, Txirrina


Ekidak, "sozialiston kultur ekimenak", ikuspuntu sozialista batetik landu nahi ditu kulturaren eta artearen gaiak, proiektua sustatu duten kideen esanetan. Argitaratu duten aurkezpen-testuaren arabera, "langile mugimenduaren historian etengabe hausnartu izan da" esparru horiei buruz eta, Euskal Herrian ere, azken urteetan, "hainbat izan dira borondate politiko sozialista batetik esparru horiei heltzeko saiakerak: gaztetxeetan, mintegietan, langile hedabide berrietan, artisten kezketan, eztabaida eta elkarrizketetan". Orain, "ezinegon eta grina" horiek modu bateratuan lantzeko borondatea erakutsi du ekimen berri honek.\nHorretarako, izen bereko webgune bat jarriko dute martxan: ekida.eus. Oraingoz, aurkezpenerako egindako oharra eta bideoa daude bertan ikusgai, baina martxotik aurrera erreportajeak, artikuluak, kritikak eta beste argitaratuko dira bertan, baita askotariko ekoizpen artistikoa ere.\nEkida martxan jarri duten kideek azaldu dutenez, "egun beste esparru sozial guztiak bezala klase borrokak zeharkatzen ditu" kulturaren eta artearen esparruak eta, zentzu horretan, adierazi dute langileria kulturalki ere badela azpiratua.\nHorren aurrean, eta "kultur mundua guztiz despolitizatuta" ageri dela ikusita, beharrezko ikusten dute "kulturari eta arteari posizio sozialista batetik heltzea", eta modu horretan "eztabaida politikoa berpiztea, kritika sustatzea, forma artistiko berriak garatzea". Hain zuzen, horretan lan egiteko jaio da Ekida.\nAurkezpeneko testuaz eta bideoaz gain, jendaurrean egingo dituzten aurkezpenak ere argitaratu dituzte webgunean. Saio horietan proiektuaren berri zehatzago entzuteko aukera egongo da, baita oinarri teoriko eta politikoez aritzekoa ere. Oraingoz, ondokoak dira iragarritako aurkezpen saioak:\nOtsailak 17 . 19:00etan, Bilbon (Bizkaia), 7Katu gaztetxean\nOtsailak 18. 18:00etan, Donostian (Gipuzkoa), Liburutegi Nagusiko ekitaldi aretoan (San Jeronimo)\nOtsailak 26. 18:00etan, Iruñean (Nafarroa), Katakraken\nMartxoak 14. 11:00etan, Zarautzen (Gipuzkoa), Putzuzulo gaztetxean


Urtarrilaren bukaeran goi-mailako tituludun Ingeniariei zuzendutako “Estanpazio Ikastaro Aurreratua” (1000 ordu) jarriko da martxan. Ikasturtea Urtarrilaren 26tik Urriaren 23ra garatuko da IK4-AZTERLANen instalazioetan (Durango - Bizkaia).\nEkimen honen helburua langabezia egoeran dauden 12 pertsonaren trebakuntza tekniko espezializatua da, lehen mailako antolamendu eta lan programa batekin, estanpazio sektorearen egungo beharrizanei erantzun bat ematea ahalbidetuko duena (balio-kate guztia)\nIK4-Azterlanek estanpazioarekin erlazionatuta dagoen transferentzia teknologikoari buruzko programa garrantzitsu bat koordinatzen du\nUrte betez, IK4-AZTERLAN zentru teknologikoko adituek, industriako profesional gailenekin batera, estanpazioaren teknologiari buruzko hainbat esparrurekin erlazionatuta dauden lehen mailako ezagutzak partekatu dituzte.\nIK4-AZTERLAN-ek aplikazio aeronautikoetarako Metal Injection Moulding teknologiaren garapenean parte hartzen du.\nGarapen honek konplexutasun altuko osagai aeronautikoen fabrikazioarekin lotutako erronkak hartzen ditu bere baitan, serie ertain eta pisu baxukoak, MIM teknologiaren bitartez. ACCOMIM proiektuaren helburu nagusienak propietateen hobekuntza eta gaurko fabrikazio teknologien optimizazioa dira, kostu eta ingurumen inpaktuaren ikuspuntutik.\nJardunaldi Teknikoa: “Altzairu herdoilgaitzen soldatze lanen azken aurrerabideak. Babes-gasak: joerak eta nobedadeak”\nEnpresekin egingo del lan bilera hau IK4 –AZTERLAN Metalurgia Ikerketa Zentruan (Durango) izango da 2014ko hurrengo Azaroaren 13an.\nIK4-AZTERLANek EUROCORR 2014 Europako Korrosio Kongresuan parte hartzen du\nPisako (Italia) hiriak nazioarteko lan-esparru gailen hau hartu du berriki eta IK4-Azterlanek bere ikerkuntza lanaren emaitzak partekatu ditu Kongresuaren programa ofizialaren baitan.


topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Instalazioak muntatzeko prozesuak (Modulua)" topic_facet:"Instalazioa eta mantenimendua (Lanbide Arloa)" topic_facet:"Mekanizazioa (Heziketa Zikloa). Erdi maila" genre_facet:"Interneteko baliabidea"\nProposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Instalazioak muntatzeko prozesuak (Modulua) Proposatutako gaia: Instalazioa eta mantenimendua (Lanbide Arloa) Proposatutako gaia: Mekanizazioa (Heziketa Zikloa). Erdi maila Generoa / Forma: Interneteko baliabidea\n4 Ekipamendu eta instalazio termikoak (Modulua) 4 Energi eraginkortasuna eta eguzki energia termikoa (Heziketa zikloa). Goi maila 4 Energia eta ura (Lanbide Arloa) 4 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 4 Instalazio termiko eta fluidodunen mantentzea (Heziketa zikloa). Goi maila Gehiago ... Instalazioa eta mantenimendua (Lanbide Arloa) Instalazioak muntatzeko prozesuak (Modulua) 4 Instalazioen irudikapen grafikoa (Modulua) 4 Interpretazio grafikoa (Modulua) 4 Lanbide Heziketa Mekanizazioa (Heziketa Zikloa). Erdi maila 4 Metal-eraikuntzak (Heziketa Zikloa). Goi maila 3 Fabrikazio-teknikak (Modulua) 3 Mantentze-lan elektromekanikoa (Heziketa Zikloa). Erdi maila 3 Metal Eraikuntzen Irudikapena (Modulua) 3 Soldadura eta galdaragintza (Heziketa Zikloa). Erdi maila 1 Fabrikazio mekanikoko diseinua (Heziketa zikloa). Goi maila 1 Fabrikazio mekanikoko irudikapen grafikoa (Modulua) 1 Makineriako Irudikapen Grafikoa (Modulua) 1 Metal Eraikuntzen Proiektuen Garapena (Modulua) Guztiak ikusi ... gutxiago ...\n4 Curriculumeko baliabideak Interneteko baliabidea 1 EIMAk onetsitako materialak 1 IRALEren materialak


Ipuin ankerrak, Herodoto - Ovidio\nFilomela eta Prokne\nHerodoto - Ovidio\nMilabidai, Erein, 1994\nAlboko erresumetako printze guztiek parte hartu zuten Peloperen atsekabean, eta Greziako hiri guztietako erregeak joan zitzaizkion bisita egitera. Argos, Esparta, Mizenas eta Kalidon (zeina orduan ez baitzegoen Dianarekin haserre), Orkomene, Korinto, bere izena daraman metalarengatik ospetsua; Mizina menderaezina, Kleon, Pilo eta Trezen; hitz batean, Korintoko istmotik haratago dauden hiri guztiek bidali zizkioten beren enbaxadoreak; Atenas hiriak bakarrik, nork sinets lezake?, zuritu zuen bere burua eginbeharra ez betetzeko. Gerran buru-belarri sartuta ibiltzea hartu zuen aitzakiatzat. Barbaro-flota batek blokeatuta, izututa eta menderatuta zegoen hiria. Tereo Traziako erregea laguntzera joan eta etsaiak atzeman zituen, garaipen haren bidez loria handia hartu zuelarik. Pandion Atenaseko erregeak, printze haren distirak, indarrak eta leinuaren nobleziak liluratuta (Martitzen ondorengoa baitzen), Prokne bere alabarekin esposatu zuen. Ez Juno ez Himeneo ez ziren zeremoniara bertaratu, eta Graziak ere ez ziren ezkon-oheburuan egon; neguko Furiek bakarrik argiztatu zuten beren herio-zuziez. Hontza bat pausatu zen senar-emazteak etzan behar zuten gelan, eta beren ezkontza hegazti haren augurio zorigaiztokopean gauzatu zen. Baina ospakizun handiak egin ziren Trazia osoan ezkontza hura zela-eta; eskerrak eman zitzaizkien jainkoei, eta erabaki zen aurrerantzean bai ezkontzaren urteurrena bai Tetisen jaioteguna festa-egun handiak izatea. Bost urte ezkonduta zeramatzatenean Proknek bere senarrari esan zion: «Printzea: benetan maite banauzu, ez iezadazu uka ahizpa ikustera joateko baimena, edo utziozu bestela niregana etortzen. Nahi baduzu, zu zeu joan zaitezke haren bila, nire aitari ziurtatuz ez dela kanpoan luzaro izango; ezin emango didazu ahizpa besarkatzea baino atsegin handiagorik». Tereok ontziak berehalakoan prestatzeko agindu zuen, ontziratu eta zorionez iritsi ziren Pireo portura. Aitaginarreba agurtu ondoren bisitaren xedea azaldu zion, hots, bere emazte erregina ahizpa ikusteko irrikitan zebilela, eta denbora gutxi barru itzuliko ziola. Hizketan ari zirela, Filomela sartu zen gelan, bere edertasun bikainak jantzi apaina gainditzen zuelarik. Bere pertsonaren inguruan halako kutsu maiestatezkoa distiratzen zuen, non naiade edo driadatzat har zitekeen. Tereok, Filomela ikusi orduko, su bortitza sentitu zuen bihotzean. Printzesaren zerbitzarien jagoletza saihesteko bide guztiak pentsatu zituen. Filomela menderatzera erabakita, ez zitzaion axola behar izanez gero bere erresumako ondasun guztiak sakrifikatzea opari baliotsuak egiteko; eta hura guztia nahikoa ez balitz, bahitzea eta bere konkista armen indarraz gordetzea. Ez da bere buruaren jabe, eta nabarmena da erretzen duen pasioa; bidaia atzeratzera laguntzen duen guztiak egonezinean jartzen du. Maitasunak etorria ematen dio, eta bidezkoa zena baino gehiago erregutzen zuenean, Prokneren irrikaz desenkusatzen zen. Malkoak isurtzeraino ere iritsi zen, haiek ere emazteak aginduak bailiren. Filomelak berak ezin egonez desiratzen zuen abiatzea; bere aitaren besoetara amildu zen bidaia egiten uzteko erregutuz, arren utz ziezaiola ahizpa maitea ikustera joaten. Aitari egiten zizkion laztan inozenteek, ematen zizkion musuek, gero eta gehiago pizten zuten Tereoren grina.\nAzkenean erregeak amore eman zuen bi alabek elkar ikusteko zuten irrikaren aurrean, eta Filomelak, pozez gainezka, eskerrak eman zizkion, eta zorion gorenez begiratu zion beretzat eta ahizparentzat bizitzako gauzarik zoritxarrekoena izango zenari. Eguzkia ostentzen hasia zenean oturuntza zerbitzatu zen, bertan jakien bikaintasuna urrezko kopetan zerbitzaturiko ardoen sotiltasunarekin lehiatzen baitzen. Afaria burututakoan, denak erretiratu ziren atseden eztia gozatzera. Traziako erregeak, printzesaren geletatik urrundua, indar handiagoz sentitzen zuen grina haren bortxa bere baitan berpizten. Beti dauka Filomela izpirituan; haren begiek, haren eskuek eta haren mugimendu guztiek betetzen diote etengabe gogoa, eta obsesio kilikagarri horretxek galarazten dio loa. Hurrengo goizean, Tereo bidaiarako hornidurak apailatzen ari zela, Pandionek, begiak malkoz bainaturik, esan zion: «Nire bi alabek bidaia hau hainbeste irrikatzen dutenez eta zuk ere, Tereo, desiratzen duzunez, Filomela fidatu nahi dizut: jainkoen izenean, zeure alaba bailitzen trata ezazu; izan ezazu berarekin aita baten samurtasuna; gure aliantzagatik, eta elkartzen gaituen adiskidetasunagatik, bihur iezadazu segituan. Bere itzulera azkarra izanda ere, ez da inoiz izango nire desiraren irrika bezain bizkorra. Eta zuri, ene alaba, eskatzen dizut ahizparenean egun batzuk eman ondoren aitaren etxera itzul zaitezela; samurtasunezko seinalea izango da hain maite zaituenarentzat; nahikoa zorigaitz dut bestela ere zure ahizpaz gabetuta».\nHonela mintzatzen zen artean, Pandion alaba besarkatzen ari zen eta, bere malkoez haren aurpegia bustiz, eskuineko eskuak eskatu zizkien Tereo eta Filomenari eta, haiek estututakoan joaten utzi zien, Prokneri eta bere bilobari goraintziak emateko erregutuz. Bidaia hura zorigaitzekoa izango zitzaiola barrundatzen zuen, eta hasperen eta malko artean esan zien azken agurra. Azkenean ontzia portutik urrundu zenean, Tereok deiadar egin zuen: «Azkenik irabazi dut, orain nire eskuetan daukat desiratzen dudan ondarea». Lapurtu eta habiara eraman duen erbi lotsatia bere begiradez irensten duen arranoaren antzera, halaxe dauzka Tereok begiak Filomelarengan tinkatuta.\nTraziako kostaldera iritsi eta lehorreratu orduko, Tereok basoaren erdian zegoen gaztelu batera eraman zuen printzesa. Han, Filomela gajoak, zurbil eta dardarka, begiak malkotan, galdetzen zuen ea ahizpa non zegoen. Hertsita eduki zuenean, tiranoak menderatu zuen, eta bere desira gorrotagarria bete. Printzesak alferrik erregutu zuen bere aitaren eta ahizparen laguntza. Halako laido ankerraren ostean mugitzeke eta dardari geratu zen, otsoak zauritu ondoren bere burua oraindik haren sabelkoikeriatik salbu ikusten ez duen arkume otzana bezala; edo lumak odolez tindatuta ikustean, ihes egitea lortu zuen erpeen beldur jarraitzen duen uso errugabea bezala. Bere onera itzuli zenean, adatsetatik tiraka, bularra martirizatuz eta malkoak uholdeka isuriz, oihu egin zuen etsita: «Barbaro halakoa, zer egin berri duzu? Zer krimen higuingarri egin duzu? Ez zaituzte geldiarazi ez aitaren malkoek, ez haren erreguek, ez ahizparen interesak, ez matrimonioaren eskubide errespetatu beharrekoek, ezta fidatua izan zaizun dontzeila baten inozentziak ere. Bortxatu egin duzu, gizatxar halakoak, emakumeak duen gauzarik sakratuena. Nire zorigaitzaren ondoren Prokne zorigabearen lehiakide ikusten dut neure burua, eta zu bion senar gisa. Errukarria ni!, ez dut zigorrik aurkitzen horren jardunbide ankerrarentzat. Zergatik ez didazu kentzen jasanezin egin didazun bizitza? Oi, jainkoek halako mustrokeriaren lekuko izan badira, egia da existitzen direla. Nik neronek aldarrikatuko dut zure krimena. Inoiz askatasuna berreskuratzen badut, lotsak ez dit galaraziko zure ankerkeriaren berri jakinaraztea; Lur osoak jakingo du nire ahotik, eta baso honetan gordeta segitzen badut, harkaitz eta zuhaitzak dardarka jarriko ditut nire oihu eta aieneez. Zeruak eta jainkoek, bederen, entzungo didate, baita mendekatu ere». Gaitzespen hauek tiranoaren sumina piztu zuten; ezpata maginatik atera eta printzesari adatsetatik heldu eta besoak lotu zizkion. Ezpata ikustean Filomenak, bizitza eta nahigabeak amaituko zitzaizkiolako itxaropena piztuz, lepoa eskaini zion, bere aitari oihuka dei eginez. Baina orduan Tereok mingainetik heldu eta ezpataren kolpe batez erroraino moztu zion. Erori zen mingaina lurrera eta, sugearen gorputzetik bereizi den isatsa bailitzen segitu zuen taupatzen, ezker-eskuin mugituz. Esaten da —baina sinets ote daiteke?— halako ekintza barbaroaren ondoren beste ehun aldiz asetu zuela bere grina basatia.\nEzer egin izan ez balu bezala, emaztearen aurrera joateko lotsagabekeria egin zuen. Erreginak ikusi zuenerako ahizparen berriak eskatu zizkion. Sakon hasperenduz eta itxurako malkoak eginez, Tereok hil egin zela esan zion. Proknek soinean zeramatzan apaingarriak erantzi eta doluzko jantziak erabili zituen; hilobi huts bat eginarazi, eta hildako ahizpari hildakoei egiten zaizkien ohore guztiak egin zizkion. Urtebete pasa zen Filomelak ahizpari bere zorigaitzaren berri eman ahal izan gabe.\nEzinezkoa zen bere zaindariei ihes egitea; bere presondegiko murruak hain ziren garaiak, ezin irten baitzitekeen. Baina bihozmin handia zuen, eta oihal zuri batean hari gorriz bordatuz Prokne bere ahizpari idatzi zion Tereoren erasoa kontatuz, aldi berean non zegoen hertsita adieraziz. Bukatu zuenean, jagole bati eman zion, keinuez jakinaraziz erreginarentzat zela. Honek, Filomelaren sekretua ulertu gabe, Prokneri entregatu dio, eta erreginak bere ahizparen historia deitoragarria irakurri du. Berri triste hark nahigaberik sakonenean murgildu zuen; baina malkoak isuri beharrean, ahizpa mendekatzea izan zuen zeregin bakarra, tiranoa zigortzearren dena gutxi iruditzen baitzitzaion.\nEgun haietan Traziako emakumeek Bakoren omenez hiru urtero ospatzen zituzten jaien tenorea zen. Gauean Rodope mendian danborren eta haize-instrumentuen oihartzuna aditu zenean, erregina jauregitik irten zen dama bakanteen apaingarriak jantzirik; aihenez koroatua, lantza eskuan, pantera-larrua zeraman bizkar gainean. Bere neskameak atzean zituela gainerako bakanteen artean zebilen korrika, festa haiek pizten zien bozkario berak eraginda bezala. Azkenean Filomela hertsita zegoen gaztelura iritsi zen eta, oihu bakanalak airatuz, etxeko ateak bortxatu eta leku zorigaitzeko hartatik atera zuen ahizpa. Bakante moduan jantzi zuen, aurpegiaren zati bat aihenez ezkutatuz, eta mutu eta konortea galdurik eraman zuen senarraren jauregira.\nFilomela, bere arerio amorratuena bizi zen etxera sartzean, zurbildu egin zen, izututa. Ahizpak gela batera eraman zuen, eta bertan arropak eta aurpegia ostentzen zion koroa kendutakoan, besarkatu egin zuen adiskidetasun samurrena erakutsiz. Triste eta lotsatua, Pandionen alaba zorigabea ahizpari ez begiratzen saiatu zen, Tereok bortxaz eginarazi zion intzestua zela-ta. Begirada zoruan tinko, jainkoak berak jarri ditu jasandako bortizkeriaren lekukotzat, eta eskuek, mingainik ezean, adierazi dute bere errugabetasuna. Proknek, ahizpa malkoak uholdeka isuriz ikustean, ezin dio erresuminari eutsi. «Ez da negar egiteko garaia —esan zion— mendeku hartu behar dugu. Burdina erabili behar dugu, edo gauza izugarriagoren bat, halakorik balego; modu krudelen batez zigortu behar dugu tiranoa. Su emango diot jauregiari, Tereo zitala bertan kiskal dadin, edo bestela mihia eta begiak erauziko dizkiot, edo milaka kolpe emango dizkiot bere gorputz lotsagabetik arima kriminala ateratzeko. Oraindik ez dakit nire suminak zer erabakiko duen, baina edozein mendeku eredugarri hartzeko erabakita nago».\nProkne ahizpari honela hitz egiten ari zitzaionean, Iris bere semea ikusi zuen hurbiltzen. Ikuspen hark segituan iradoki zion mendekua. «Zital halakoa, aitaren antza baituzu!», esan zion, begiak suminez beteta. Hitz labur hauen ondoren, kolerak ahoa itxi zion, eta amorrazioak eta etsipenak krimenik izugarriena iradoki zioten. Mutila amarengana hurbildu zen, eta agurtu ondoren alboan etzan zitzaion, musukatuz eta milaka laztan eginez. Prokneren kolera, samurtasunak ukitua, epeldu egin zen, eta ezin izan zuen malko batzuk isurtzea galarazi. Ahuldurazko une hartaz segituan jabetuz, eta begiak ahizparenganantz itzuliz, esaten zuen: «Errukarria ni! Haur honek zergatik laztantzen nau halako samurtasunaz, eta nire ahizpak, bitartean, betiko galdu du mintzatzeko gaitasuna? Semeak zergatik dei diezadake ama, eta Filomelak, berriz, ezin dit ahizpa esan?» Hau esatean oreinkume bat irensteko asmoz basoaren sakontasunean sartzen den tigre emea zirudien. Proknek semea hartu eta jauregiko bazter urrunenera eraman du. Han egon zirenean, ama bihozgabe hark, bere semearen laztanei inolako jaramonik egin gabe, honek arriskua aurrikusiz besoak luzatu eta «Ama, amatxo maitea!» deitzen baitzion, kolpe bakar batez kendu zion bizia printze gazte hari. Bitartean, Filomelak burua moztu eta gorputza mila apurretan zatitu zuen; ondoren bi furia haiek zatiak ondu eta parte bat egosi eta bestea erre zezaten agindu zuten.\nProknek segituan jakinarazi zion Tereori oturuntza prest zegoela; eta herrian nola ohitura zen Bakoren jaialdietan zehar senarrak emaztearekin bakarrik jatea, honek gainerako guztiei erretiratzeko agindu zien. Erregea berarekin eseri zen mahaian eta eskuez heldu zion prestatua zioten jaki higuingarriari, hartara bere odolaz eta bere haragiaz elikatu zelarik. Puska bat geroago semea ekar ziezaiotela agindu zuen; eta orduan Proknek, bere krimena besteari leporatzeko aurkezten zitzaion aukera ikusita, pozaren pozez esan zion: «Hortxe daukazu; hor duzu eskatu duzuna». Tereok burua jiratu zuen printzea non zegoen ikusteko, eta deika ari zitzaiola, hara non sartu zen gelan Filomela, odolez zikinduta eta adatsak nahasirik, eta haur haren burua jaurti. Ez zuen inoiz aldi hartan adina irrikatu mintzatzeko gai izatea, tiranoari erakusteko mendekatzean nolako poza sentitzen zuen. Izugarrikeria hura ikustean Tereok orro beldurgarria egin zuen, Ifernuko Furia guztiei laguntza eske. Sabela ireki nahiko zukeen, jan berria zuen jaki gorrotagarria ateratzeko; negarretan urtuz, oinaze gaindiezin hartan behin eta berriz oihukatzen zuen semearen izena. Eskuan ezpata zeramala, Filomela eta Prokne-ren bila abiatu zen, baina haiek joanak ziren, ihes eginak, eta halako arintasunez non hegalak zituztela baitzirudien. Izan ere, Filomela basoetako urretxindor bilakatu zen; Prokne, berriz, enara bihurtu eta bere jauregiko dorrean pausatu zen. Honen lumek, odolaren antza duen kolore batez tindatuak, oraindik gordetzen dute bere ankerkeriaren seinalea. Tereo ere, minik bizienaren menpe, eta mendekatu ahal izatea irrikatuz, txori bilakatu zen. Bere buruak, gandorrez apaindua, kasko baten forma zuen, eta ahoaren muturreko mokoa lantzaren antzekoa zen. Txori hari argi-oilar izena jarri zioten. Mentura tragiko haren berria handik gutxira iritsi zen Atenasera, eta Pandionek hain kolpe sakona hartu zuen, gutxi gabe hil baitzen, bere zahartzaro lasaia errotik zapuztuz.


Samsung Galaxy M India 3 minututan agortu zen | Androidea\nSamsung Galaxy M 3 minututan agortuta daude\nEder Ferreno | | Telefono mugikorrak, Samsung\nUrtarrilaren amaieran Indian aurkeztu zituen lehen bi ereduak Samsung gama ertain berriarena. Galaxia M-ri buruz hitz egiten dugu, lehen telefonoak M10 eta M20 dira. Koreako enpresak telefono familia berri honen errotiko aldaketaren aldeko apustua egin du. Diseinu modernoagoa, zehaztapen onak eta prezio oso baxuak.\nOraingoz, Samsungen modelo hauekIndian bakarrik aurkeztu eta kaleratu dituzte. Otsailaren 5ean ofizialki merkaturatu duten merkatua, Amazonen eta Koreako markaren webgunean. Badirudi herrialdera iritsi izana arrakastatsua izan dela, dagoeneko agortuta daudelako.\nHiru minututan Galaxia M horiek Amazon Indian saldu ziren. Konpainiak espero ez zuen arrakasta, baina horrek argi uzten du aukera asko dituen telefono familia bat dela. Zorionez, albiste onak daude erosi ez duten herrialdeko erabiltzaileentzat. Gaurtik aurrera berriro salgai jartzen dira.\nBarruti honen ezaugarria da izan markako lehena pantailan. Markak orain arte ez zuen diseinu hori erabiltzen, hala ere patentatutako koska mota desberdinak, urte honetan zehar zure smartphone batzuetan ikus dezakeguna.\nSamsung Galaxy M telefono mugikorrak diraIkusle gazteagoak dituzte helburu, enpresak esan bezala. Hasieratik argi egon den zerbait da. Telefonoen diseinuak, zehaztapenak eta prezioak, batez ere merkatuko segmentu honetako markako beste modeloek baino baxuagoak, islatzen dute.\nOraingoz Indian bakarrik daude salgai. Hasieratik, herrialdean abian jartzea azpimarratu da. Gisa bertan, markak lidergoa berreskuratu nahi du. Zoritxarrez, ez da ezer ezagutzen nazioarteko kaleratze posible bati buruz Samsung Galaxia M. hauetatik laster berri gehiago izatea espero dugu.\nArtikuluaren bide osoa: Androidea » Android gailuak » Telefono mugikorrak » Samsung Galaxy M 3 minututan agortuta daude\nSamsung-en Galaxy Buds haririk gabeko entzungailuak laster datoz


“Lasterketetan ikusiko gara” - Altsasu - Guaixe.eus\n“Lasterketetan ikusiko gara”\nMaider Betelu Ganboa 2020-04-03 12:04\nJuan Mari Guajardo, etxean.\nLasterketak bezala, isildu da Juan Mari Guajardo speaker altsasuarraren ahotsa. Koronabirusaren amesgaiztoa lehenbailehen pasatzea eta ahal bezain pronto lasterketetan ikustea da bere desioa\nEtxeko konfinamenduak irauten duen bitartean ahalik eta aktiboen eta animatuen egoten saiatzen ari da Juan Mari Guajardo esatari altsasuarra. Poliki-poliki egoerak onera egin eta egunerokotasunera itzultzea, hori da bere nahia.\nNormaltasunean egongo bagina, non egongo zinateke?\nValentziako Pascual Momparlery Memorialetik bueltan, larunbatean Lizarran jokatzekoa zen Indurain Klasikoa buruan eta astelehenean hastear litzatekeen Euskal Herriko Itzulia prestatzen egongo nintzateke. Baina aurtengoa ezohiko egoera denez, guztioi etxean egotea dagokigu. Amesgaizto hau lehenbailehen pasatzea da garrantzitsuena.\nEspainiar estatuko ia txirrindularitza proba garrantzitsu gehienetako speakerra zara, beste hainbat ekitaldiko aurkezle izateaz aparte. Zure agenda oso estua izango da, eta bat-batean horrenbeste denbora segidan etxean egotea harrigarria izango da zuretzat, ez?\nAldaketa erradikala izan da hau. Guztia ongi badoa, eta gurutzatu ditzagun behatzak, aurten nire 24. Espainiako Vuelta aurkeztuko dut. 1997 urtean hasi nintzen Vueltako speaker lanetan, eta ordutik lanbide honi ekin nion, lasterketaz-lasterketa, bidaiaz-bidaia... Aurreko egunean kontuak atera nituen eta joan den urtean, 2019an, 200 egun egin nituen lasterketa edo ekitaldiak aurkezten, eta horri bidaiak gehituta...225 egun inguru eman nituen etxetik kanpo. Pentsa! Hori guztia koadratzea ez da batere erraza; lasterketa bat bukatu bezain pronto, beste batera joan behar duzu, tarteka beste ekitaldiren bat aurkeztu… Ohiko lanaren zurrunbiloan sartuta zaudenean etxean egon nahiko zenuke gehiago, familiarekin egon, baina orain, geldirik gaudela, faltan botatzen dut mugimendu hori.\nAltsasuarra izaki, Aiegin bizi zara. Koronabirusaren egoera honi hobe egiten zaio aurre herri txiki batean hiri handi batean baino?\nZalantzarik gabe, egoera honetan hobe gaude herrian hiri handi batean baino. Madril, Valentzia eta Oviedoko ezagunekin hitz egin dut egunotan eta eurek transmititu didatenaren arabera, hobeto gaude herrietan gaudenok.\nMartxoaren 10ean aurtengo Espainiako Vueltak Nafarroan egingo dituen bi etapak aurkeztu zenituen Nafarroa Arenan. Ordurako koronabirusak ekarriko zuena run-runa baino gehiago izango zen, ezta?\nNik aurkeztu nuen azken aurreko ekitaldia izan zen, eta egun horretan etortzeko zen guztia konfirmatu zen. Aurkezpena egitera Nafarroa Arenara iritsi nintzenean, bertako langileekin bildu nintzen. Eurekin beste ekitaldi batzuetan lan egin izan dut, esaterako motorrari lotutako ekitaldietan eta aurki jokatzekoa zen Espainiako Gimnasia Erritmikoko Txapelketa ere nik aurkeztu beharra nuen, eta orduan entzun genuen jokatzear eta gauzatzear ziren ekitaldi guzti guztiak paralizatu behar zirela. Espainiako Vueltako Nafarroako 2 etapen aurkezpena egin genuen, baina aurretik hartu beharreko neurriak aipatu zizkiguten: esan ziguten gonbidatuei eskua ez emateko, musurik ez emateko, distantziak mantentzeko... Gogoan dut Miguel Pozueta, Nafarroako Kirol eta Institutuko zuzendaria, ezin izan zela ekitaldian egon gertatzen ari zenaren inguruan hartu beharreko erabakiak zehazteko bilera garrantzitsua zutelako. Hurrengo egunean Telcom txirrindularitza taldearen aurkezpena egin ahal izan genuen Medikuen Kolegioan, eta han bertan geundela jakin nuen txirrindularitzari lotutako asteburuko lasterketa guztiak bertan behera gelditzen direla eta guztia geldirik gelditzen dela sine die. Eta horrela gaude, zain.\nItaliako Giroa bertan behera geratu da, Joko Olinpikoak 2021era atzeratu dituzte eta egunotan ere entzun da Frantziako Tourra agian jokatzeko aukera izango dela, atzean dauden telebista eta publizitate kontratuak ez galtzeko, baina publikorik gabe. Publikorik gabeko Tourra imaginatzen duzu?\nOraintxe bertan ez dut imajinatzen, baina Paris-Niza lasterketa horrela jokatu zen ere, txirrindularitza profesionalean jokatu zen azken lasterketa. Dena den, nire ustez, eta muturrezko egoera hauetan, baldintzak ematen badira garrantzitsuena proba ospatzea da, nahiz eta publikorik ez egon. Tourrean asko dago jokoan, etapetan jokatzen den munduko probarik garrantzitsuena da, horrek dakarren guztiarekin: telebistako jarraipenak, telebisten eskubideak, babesleak, taldeek jokoan duten guztia, txirrindulariek beraiek jokoan dutena... Pentsatzen dut Tourra jokatu ahal izateko ahal duen guztia jarriko duela antolakuntzak mahai gainean, eta publikorik gabe jokatu behar bada, hala eginen dute. Garrantzitsuena txirrindularitza eustea da, ez dakigu oraindik noiztik aurrera ahalik eta txirrindularitza proba gehienak mantentzea. Kirol honi ahal den moduan eutsi beharra dago, eta lehendabiziko hilabeteetan publikorik gabe izan behar bada, hala izan dadila.\nTxirrindularitzaren munduan bueltatzeko datarik maneiatzen da?\nHau guztia txirrindularitza antolatzaileen gainetik dago: Ministerioak, presidenteak, Estatuak berak daude gainetik. Nire ustez, Frantziako Tourra eta Espainiako Vuelta jokatzen badira, aurreikusita zeuden datetan izango da. Aurtengoa Joko Olinpikoen urtea zen eta horregatik Tourra ekainaren azken astera aurreratu zuten. Gauzak ongi, ekainaren 27an da hastekoa Nizan, eta Vuelta abuztuaren 14an abiatuko da Holandatik. Hain zuzen ere, Vueltako 5. etapan, agorrilaren 19an, Nafarroan egongo gara, Iruñean hasi eta Lekunberrin bukatuko den etaparekin, Aralarko San Migel igoerarekin. Eta hurrengo egunean Lodosatik abiatuko da, Soriako Laguna Negran despeditzeko. Nik espero dut Tourra eta Vuelta jokatzea; ea gutxika, ekaina eta uztailetik aurrera, ea poliki-poliki normaltasunerantz jotzen dugun, nahiz eta kostako den. Hori da espero dudana, baina ikusiko da zer gertatzen den, garrantzitsuena koronabirusaren arazo hau guztia lehenbailehen konpontzea baita, eta guztiok gutxika normaltasuna berreskuratzen joatea.\nTourra probarik garrantzitsuena da, baina gertatzen ari den guztiagatik aurten Vueltak protagonismo handiagoa har dezake.\nZiurrenik bai. Tourra gertu dago, eta Tourrean ariko diren txirrindulariek entrenatzeko izaten ari diren zailtasunak ikusten ari gara egunotan. Jakina, zailtasun horiek logikoak dira, guztiak etxean sartuta baikaude, baina Tourra jokatzen bada sorpresa asko izango dira. Ikusiko dugu zein txirrindularik izan duten baldintza hobeagoetan entrenatzeko aukera, herrialde batzuetan ez baitira hemen ezarritako neurri zorrotzak ezarri. Ikusiko da... Eta nik uste dut alde honetatik Vueltak irabazi egingo duela, Italiako Giroa jokatu ez duten txirrindulariek lehia-gosea izango dutelako eta, finean, aurten txirrindulariek denboraldi osoa bi hilabetetan dutelako jokoan. Joko Olinpikoak atzeratuta, gero Mundialak jokatuko dira, baina 2 hilabetan Tourra eta Vuelta izango dira txapelketa garrantzitsuenak nazioarte mailan, denboraldiko bi zita garrantzitsuenak. Diru asko dago jokoan, atzean dauden babesle asko, dirutza kostatzen duten taldeak eta beraien sponsorrak errentabilizatu behar dituztenak.\nHarreman estua duzu txirrindulari askorekin. Nola daude? Rodilloarekin topera, ez?\nBai, rodilloarekin topera, eta aldi berean, urduri eta etsita, egoerari ahal den modu onenean aurre egiten, hori txirrindularien egoera animikoarendako oso garrantzitsua delako. Aurtengoa, zoritxarrez, oso denboraldi berezia izango da guztiendako. Hemen gaude, sare sozialetan txirrindulari asko entrenatzen ikusten, gure artean animatzen, tartean sare sozialetan animozko mezuren bat bidaltzen… “berehala ikusiko dugu elkar lasterketetan” nik esaten dudan bezala, eta hori da guztiok amesten duguna, gure egunerokora bueltatzea.\nAfizionatuen mailakoendako akaso okerragoa izango da geldialdi hau. Urte garrantzitsuak dira hauek beraiendako, formaziokoak, profesionaletara salto emateko asko demostratu beharrekoak...\nAurreko egunean Mikel Azparrenekin eta Espainiako erlojupeko txapelduna den bere seme Xabier Mikelekin egon ginen hitz egiten Instagram bitartez, eta Xabierrek esaten zuen denboraldia guztiz moztu egin dietela. Eta egia da. Orain rodilloarekin pixkat mantentzen ari dira, baina errodilloarekin entrenatzea ez da errepidera ateratzea bezala, ez dira entrenatzeko baldintza berdinak. Oso zaila da errodilloan horrenbeste denbora aguantatzea maila psikologikoari begira... sakrifizio erraldoia da. Egia da juniorren eta kadeteen formazioa moztuta gelditu dela, dagoeneko gazte hauek lasterketetan aritu beharko luketeelako, eta bereziki profesionaletara salto egiteko ametsa duten elite eta 23 urtez azpikoena. Espainiako Kopa itxi dela ikusten dute, etapako probarik hasi ez dela, eta ez dutela gertu ikusten atzera ere lehiatzeko unea. Hitz egiten ari da Espainiako Kopari beste data batzuk jartzeaz, uztailan, abuztuan edo irailean... baina egia da ez dela berdin orduan jokatu edo aurreikusia zegoen datetan, prestakuntza aldatzen delako.\nZure lanerako ere sekulako kolpea da hau, Juan Mari.\nJakina, autonomoen bizimodua da hau, zer esango dizut? Autonomoa naiz, ezin duzu lan egin, martxoaren 10ekoa izan zen egin nuen azken ekitaldia eta ez dakigu noiz hasiko garen berriz, zein baldintzetan eta normaltasuna egun batetik bestera itzuliko ote den. Nik uste dut kosta egingo dela normaltasunera itzultzea.... etsitzea, ez dugu besterik, ahalik eta hobekien eraman eta nire kasuan, aurtengo Vuelta prestatu: apunteak prestatu, lasterketen apunteak garbira pasatu… Finean, modu aktiboan egoten saiatu, ilusioa ez galtzeko.\nHori litzateke azkena, ez?\nIlusioa ez dugu sekula galdu behar, beti izan behar dugu ilusioa, normaltasunera itzultzeko gogo hori, hau guztia pasatzeko nahia... Egia esan, geldialdiko hirugarren astean gaude eta zama nabaritzen dugu, baina oraindik asko geratzen zaigulakoan nago. Hala ere, baikorrak izan behar dugu, nik esaten dudan bezala, lasterketetan azkar ikus gaitezen.\nHalakorik ez dugu sekula ezagutu.\nDuela urte bat hau guztia kontatuko baligute ez luke inork ere sinistuko eta duela hilabete bat kontatuz gero ere, ez genuke sinistuko. Baina hau da egokitu zaiguna, zer egin behar diogu?\nEgoera honetan sare sozialak komunikatzeko modu bat dira.\nSare sozialei esker zure medioarekin, zure kirolarekin eta zure ekitaldiekin harremana izaten jarraitu dezakezu, eta txirrindulariak ikusten dituzu, batek nola entrenatzen duen, besteak hala... humorezko ukitu hori ematen diozu, hau guztia ahalik eta hobekien eman behar dugulako. Baina, bestalde, gehiegizko informazio uholdea dugu, Fake News edo gezurrak, hemen hau gertatu dela, han bestea… bi aldeak.\nTwitterren txirrindulari munduko kideek etiketatzen zaituztela ikusi dugu, besteak beste duela urte batzuetako argazkiak eskegiz. Zutaz gogoratzen direla ikustea polita izanen da, ezta?\nBai, ez dago gauza handiagorik jendeak zuganako duen kariñoa erakustea baino, lasterketetan faltan botatzen zaituztela esatea, ea noiz ikusten dugun berriro elkar eta halakoak entzutea eskertzen dituzun gauzak dira. Norbaitek sareetara argazkiren bat igo eta esaten dizunean argazki hau duela ez dakit zenbat urtetakoa da eta zu hor ageri zarela ikustean, pentsatzen duzu, ai ama, nola aldatu den hau! Duela gutxi, Enrique Sanzek Baionako etorbidean Alejandro Valverderekin geundeneko argazki bat jarri zuen, 10 urte baino gehiagoko argazkia. Eta pentsatzea 10 urte beranduago hemen gaudela, aurrera jarraitzen dugula eta denbora askoz ere gehiagoan jarraitzea espero dugula... horrek ilusioa ematen dizu. Publikoaren, txirrindularien eta lasterketetako antolatzaileen kariño adierazpen horiek jasotzeak ilusioa mantentzen laguntzen dizute.\nFutbolariek FIFAra jokatzen dute Play Stationean. Txirrindulariek jokoren bat badute?\nBai, egon badaude, baina ni ez naiz aritzen, mundu horrek jokoz kanpo harrapatu nau (kar, kar...). Zenbait joko daude, eta bateonbatean ere txirrindularien proben erretransmisioak egiten dituzte, tarteka bateonbat ikusi eta ongi pasatzen duzu.\nEtxean egotea zer moduz daramazu?\nBi haur ditugu, eta etxean lorategi txikia izatearen zortea dugu. Horrek kalera ateratzeko arnasgune bat ematen digu. Baina horretaz gain, etxean sartuta. Arratsaldeko zortzietan balkoira ateratzen gara eta “Resistire” kantatzen dugu auzokoekin, elkarren artean animatzeko eta guztiok bizitzen ari garen tragedia honi irribarre txiki bat jartzeko. Txikiekin irakurri, idatzi eta bereziki jolastu egiten dut. Ez daukat aspertzeko tarterik, ez bada gauza bat, bestea.\nIrakurri nahi zenuen liburu hori, ikusi nahi zenuen film hori…\nBai, eta berriro ikusi nahi dituzun lasterketa horiek... Teledeporteko Euro Sport katean lasterketa historikoen errepasoa egiten ari dira, eta batzuk ikusten ari naiz. Igandean nire arreba Monicarekin Whattsapez ari ginela, aipatu zuen “hara, 1986an Bernard Hinaultek eta Perico Delgadok Frantziako Tourra Paueko etapan jokatu zutenekoa”. Eta biok gogoratu genuen etapa hori zuzenean ikusten egon ginela aitarekin, Delgadoren Paueko garaipena. Denbora asko pasatu da, baina kirol honenganako ilusioa mantentzen jarraitzen dugu. Ea noiz elkar ikusi dezakegun lasterketaren batean.


Gustavo V.a Suediakoa - Wikipedia, entziklopedia askea.\nGustavo V.a (suedieraz: Oscar Gustaf Adolf; Drottningholmeko Jauregia, 1858ko ekainaren 16a - Drottningholmeko Jauregia, 1950eko urriaren 29a) Suediako erregea 1907tik 1950era arte (Bernadotte leinukoa). Oskar II.a eta Sofia Nassaukoaren seme zaharrena. Jaiotzean Värland-eko duke titulua eman zioten.\n1907ko abenduaren 8a - 1950eko urriaren 29a\n← Oskar II.a Suediakoa - Gustavo VI.a Adolfo Suediakoa →\nDrottningholmgo jauregia, 1858ko ekainaren 16a\nDrottningholmgo jauregia, 1950eko urriaren 29a (92 urte)\nVictoria of Baden (en) (1881eko irailaren 20a -\nGustavo VI.a Adolfo Suediakoa\nPrince Erik, Duke of Västmanland (en)\nPrince Wilhelm, Duke of Södermanland (en)\nRoyal Victorian Chain (1908)\n1881eko irailaren 20an ezkondu zen Estokolmon Viktoria Badengoarekin. Bikoteak seme-alaba hauek izan zituen:\nGustavo (1883-1973). Margarita Connaughtekoarekin ezkondu zen, eta 1920. urtean alargundu. Hiru urte beranduago Luisa Mountbattengoarekin ezkondu zen.\nGilen, (1884-1965). 1914. Maria Suediakoarekin ezkondu zen, eta lau urte geroago dibortziatu.\nErik, (1889-1918). Ezkongabea.\nGustavo V.a Suediako eta Norvegiako printze oinordeko izan zen 1872. urtean. Suediako erregea izan zen 1907 urtetik (Norvegia 1905. urtean banandu zen), eta bera izan zen azken monarka gobernuan erabakitzeko ahalmena izan zuena, eta 1918an parlamentarismoa onartu behar izan zuen. Hala ere, kanpo- eta barne-politikan sartu zen, eta behin baino gehiagotan (batez ere, bi mundu gerretan) kontra eginez gobernu parlamentarioari. Suediako monarka batek izan duen gobernualdi luzeena izan zuen, 43 urtekoa. Politikari dagokionez joera kontserbadorea izan zuen, eta Alemania eta agintari nazi batzuekin gerturatze diplomatikoaren aldeko politika izan zuen. Nazionalistekin izan zuen harremanagatik, eta bere ustezko homosexualitateagatik polemika iturri izan zen.\nBigarren Mundu Gerraren ondoren, eta osasun-arrazoien eraginez, erregeak Nizan denboraldi luzeak pasatzen zituen.\nGaraiko tenis-jokalari onenen artean egon zen (Mr. G. ezizena erabiltzen zuen).\nWikimedia Commonsen badira fitxategi gehiago, gai hau dutenak: Gustavo V.a Suediakoa\nAzken aldaketa 6 martxoa 2019(e)an, 19:43(e)tan\nOrriaren azken aldaketa: 6 martxoa 2019, 19:43.


Kawasaki sindromea, haurretan – Guraso.eus\nEspainiako Pediatria Elkarteak Covid-19rekin lotutako sintoma berrien berri eman zuen martxo bukaeran. Erresuma Batuko, Italiako, Belgikako eta Frantziako hainbat medikuk ere adierazi dute haurretan bereziki ikusi dituztela sintoma batzuk gerora larritu direnak, eta aztertzekoak direnak. Helburua da ikustea ea loturarik duten koronabirusarekin. Kawasaki sindromea aipatzen dute.\nKoadro horien ezaugarriak dira sabelaldeko ezohiko mina, eta sintoma gastrointestinalak –beherakoa eta/edo gorakoak–. Bestalde, sukarra, eritrodermia eta konjuntiba-injekzioa ere egon daitezke.\nEuskadi Irratiko Osasun Etxea saioan Felix Zubia medikuak lasaitasun mezua igorri du. “Hasiera batean, behintzat, ez dadila inor larritu”, esan du. “Ez dezala inork pentsatu orain bat-batean etxeko haur guztiak errenkadan gaizki jarriko zaizkigunik horretarako arriskurik ez dagoelako”. Berez, sendagarria den gaixotasuna dela ziurtatu du Zubiak, baina garaiz hartu beharrekoa eta azaldu du normala dela ohiz kanpoko edozein sintomaren pilaketa gertatzen denean aztertzea loturarik duen ala ez koronabirusarekin.\n“Gertatzen dena da oso kasu gutxi ikusten direla, eta orain igoera txiki bat ikusi dela. Ez da ikaragarria izan eta pediatren lana izango da, eta lan garrantzitsua da, kasuen igoera txiki horrek koronabirusarekin lotuta dagoen ala ez aztertzea. Denborak esango du”.\nKawasaki sindromearen sintomak\nGastrointeritis akutuak ikusten dira haurren artean aurrez adierazitako herrialdeetan. Sabeleko mina, beherakoa, gorakoa… dira sintomak. “Berez, gaixotasun auto-immunea litzateke. Hau da, infekzio bat pasa ostean –kasu honetan koronabirusa litzateke– gorputzak defentsak sortzen ditu, eta defentsa horiek kalte egiten diote gorputzari. Hain zuzen ere, larruazalari, arteria txikiei eta horien artean bihotzari ere bai”.\n← Erakutsiko didazu jolasten?\nHIK HASI laborategia →


Olatu berri baten bila - Real Sociedad de Futbol, SAD\nOlatu berri baten bila\nBizitzen ari garena bezalako partidaz betetako denboraldiak ez du ia garaipenez gozatzeko astirik, baina porrotek ordu gutxiren buruan ordain dezakete. Realari, aste askoren ondoren, porrotarekin bizitzea tokatzen zaio. Etxetik pasa gabe, txuri-urdinek orain arte egindako lan ona azpimarratzeko asmoz prestatu dute gaurko topaketa, garaipenen bidera itzuli ahal izateko.\nGaurko arerioa ez da igo berri den talde ohiko bat. Plantilla oso zabalarekin eta Raul De Tomas bezalako jokalari internazionalekin, etxekoek taularen erdialdean ezarriko luketen garaipena bilatuko dute, estutasunik ez izatea eta igoerari jarraipena ematea helburu duen denboraldian. Aipatutako De Tomas da bere erasorako arma nagusia, baina Embarba edo Darder trebeak ere ondo lotuta eduki beharko ditugu gaur garaipena lortzeko.\nOstegunean Monakon jasotako maitasuna hiru puntutan bueltatzeko helburu sendoarekin iritsi da taldea gaurko partidara. Porrotak ez du batere murriztu denboraldi honetan sendo aritu den taldearen konfiantza. Inoiz baino elkartuago, realzaleek olatu on bat hartu nahi dute berriro 2021a goran amaitzeko. Gogor jarraitzeko unea da. AURRERA REALA!!!


David Barbero: <i>‘zintzotasuna da objektibotasunera ahalik eta gehien hurreratzeko giltza’</i> - bizkaie.biz\nBarriketan III. urtea // 67. zenbakia\nAurtengo urtea berezia da Santiago-bidea egiten dabilzanentzat edo egiteko asmoa daukienentzat. Izan be, Santiago Eguna domekan ospatuko da eta Done Jakue urtea izateak laguntzino berezia emoten deutse motxilea lepoan hartu, zapatila edo mendiko botak jantzi eta izarrak lagun hartuta Santiagorantz doazen ibiltariei. Kulturea, gastronomia, arkitekturea, erlijinoa...; arlo ugari batzen ditu mundu osoan hain ezaguna dan ibilbideak, eta horretan oinarritzen da David Barberoren ‘La Peregrina’ nobelea. Persona ugari, hasikera baten erlazinorik ez daukien egoeratan, arrantzaleen sareen antzera azkenerako danak bat egiten dabenak.\nIdatzi dauan lehenengo nobelea ez izan arren, orain arte gehienbat antzerkirako obrak idatzi ditu. Bizitzan hainbat ogibidetan ibili da Barbero, jente askok bere aurpegia gehienbat Euskal Telebistagaz lotzen dauan arren. Literaturan, irakaskuntzan, kazetaritzan eta kameren aurrean bizitako esperientzia ugari daukaz kontetako David Barberok.\n1.- Nobela hau idatzi baino lehenago, gehienbat antzerkira zuzenduta egoan zure idazle ibilbidea. Zergaitik erabagi zenduan narrazinorako saltoa emotea?\nEgia esan, saltoa emotea orain dala asko erabagi neban. Idazten hasi nintzanean antzerkiagaz hasi bai, baina gero nobelara pasetea neukan aurreikusita. Uste neban antzerkiagaz denpora gitxiago emongo nebala eta antzerki obrak antzerki ezagunetan eta konpainia garrantzitsuakaz ezagutarazotea errezagoa egingo jatala. Baina antzerkia nik uste baino gatxago egin jat, eta hasikeran aurreikusitakoa baino behar gehiago kostau jat. Hori dala eta, denpora gehiago behar izan dot.\nAntzerkian oraindino ez dodaz hasikeran finkatutako helburuak lortu, baina eleberriagaz hastea erabagi dot, eta ‘La peregrina’ obrea baino lehenago beste batzuk be idatzi dodazan arren, argitaratzeko, danetan borobilena berau dala uste dot. Orain, genero bietan egiten dot lan.\n2.- Idatzi dozun azken nobelea, ‘La peregrina’, Donejakue Bidean oinarrituta dago. Zerk bultzatu eutsun erromesaldiaren ganean idaztera?\nUrte batzuk daroadaz daborduko Santiagorako Bidearen ibilbideak egiten, eta bertan erabagi neban bidearen inguruan idaztea. Hurrengo urtean, Bidearen beste etapa bat egin nebanean, ideia hobeto landu eta eleberria osotzen hasi nintzan. Ideia Santiagorako Bidea egiten otu jatanez, eleberriaren gai nagusia Bidea bera izatea ontzat jo neban.\nSantiagorako Bideak sentimentu bereziak sortzen deustaz. Lehenengoz bidea egin nebanean, Leondik Santiagora joan nintzan eta barriro egiteko gogoagaz geratu ostean, hurrengo urteetan bidearen beste zati batzuk egin dodaz. Sentimentu erlijiosoek baino, alkarbizitzeak eta abentureak bultzatzen deust niri urtero Bidearen ibilbideren bat egitera.\n3.- Idazlea izateaz gan, kazetaria be bazara. Ze bardintasun eta ze desbardintasun dago lanbide baten eta bestearen artean? Zein da bakotxaren alderik gatxena?\nGero eta desbardintasun gehiago ikusten dodaz bata eta bestearen artean. Kazetaritzea ikasi nebanean, buruan literaturea egiteko asmoa neukan. Bideak paraleloak zirala uste neban, bata besteagaz osotzen zala. Baina gero eta argiago ikusten dot oso mundu desbardinak dirala. Jazoera bardinaren ganean berbetan egon arren, ikuspuntuak desbardinak bira batenak eta bestearenak.\nKazetaritzearen alde gatxena idazten edo irudiak montetan hasi baino lehenagoko momentua da. Ondo ikertu behar da, esan beharrekoa argi euki behar dozu eta informazinoa ondo landu behar da. Fikzinoan, barriz, aurretik lan asko egin arren, idazten joan ahala personaiek eurek bide batetik edo bestetik eroango dabe obrea.\n4.- Euskal Herriko Unibertsitateko Komunikazio Zientzien Fakultatearen sortzaileetako bat izan zinan eta urte asko emon dozuz irakaskuntzan. Kazetaritzea mundu gogorra dala jakinda, zein faktore hartu behar da kontuan bihar-etziko kazetariak motibetako?\nKarreran erakutsi beharreko derrigorrezko teknikez gan, kazetaritza-espiritua transmitidutea derrigorrezkotzat joten dot. Kazetari beharra zoragarria dala jakinarazo behar jake ikasleei, eta errealidadea ondo ikertu ostean, publikoari albistea ahalik eta zehatzen kontetan erakutsi behar jake. Oinarrian, baina, Kazetaritzeak sortarazoten dauan sentsazinoa transmitidutea da garrantzitsuena. Horretarako, ez dau balio gauzak teorian esatea. Askotan hobe izaten da irakasleak, euki ezkero behintzat, esperientzia personalak kontetea.\n5.- Eguneroko informazinoa da kazetariek behar egiteko daukien lehengaia. Zu, baina, urrunago joan zara eta literaturearen sustraietan sartu zara. Zein lanbide gustetan jatzu gehiago?\nNiretzat, bai errealidadean pasetan dana ikertzea edo esateko zeozer daukan nonori alkarrizketak egitea, eta baita fikzinoan zuk gura dozuzan personaiak sortu eta eurek esango dabena zehaztea, eginbeharreko zoragarriak dira. Lanbide bietan nago gustora.\n6.- Telesailetan be ibilia zara gidoilari legez, Euskal Telebistako Goenkalen berbarako. Kontuan hartuta programa askok emisinoan mantetzeko daukiezan arazoak, zein da Goenkaleren arrakastearen arrazoia?\nProgramen arrakastearen arrazoia misterio hutsa dala esan geinke. Halan da be, publikoa telesailean agertzen diran personaiakaz identifikauta sentiduteak bere garrantzia dauka. Eta hori da nire ustez Goenkalen pasetan dana. Euskal gizarteko populazinoaren zati handi batek telebistan islatuta ikusten dau bere burua. Hori dala eta, telesaila gaztelaniara itzuli eta Katalunian emitidukeran, ez eban bape arrakastarik euki. Izan be, argumentuak eta personaien izakerak berberak izan arren, ez zan identifikazino prozesurik egon. Horregaitik, Goenkaleren arrakastearen giltza identifikazino horretan dagoala esango neike.\n7.- Azken aldian askotan eztabaidatu da kazetari ezagun askoren objektibotasunaren ganean. Posible da albistea objektibotasunez emotea?\nErabateko objektibotasuna lortzea ezinezkoa dala uste dot. Ondorioz, lortu beharreko helburua ez da objektibotasuna izan behar, kazetariak, sakon ikertu ostean, albistea ahalik eta zehatzen emoten saiatzea baino. Informazinoari forma emoteko orduan zintzotasunez jokatu behar dau kazetariak, baita jasotako datuen ekarpena egiterakoan be. Jazoerak ahalik eta hurragotik aztertu behar dira, kontuan hartuta objektiboa izatea ezinezkoa dala. Izan be, norberak errealidadea ikusteko bere modua dauka. Hori dala eta, derrigorrez, dana da subjektiboa, kazetariak, kontau edo idatzi baino lehenago, bere buruan sartu behar daualako informazinoa, eta gero bere berbakaz azalduko daualako jazoerea. Horregaitik, zintzotasuna da objetibotasunera ahalik eta gehien hurreratzeko giltza.\n8.- Beharrean hainbeste ordu emoteak ze eragin dauka zure bizitza personalean?\nEragina zuzena da, duda barik, eta gehienetan txarrerako. Izan be, familiagaz egoteko denpora gitxi geratzen jat eta hori igarri egiten dabe, baita nik be. Lanbidearen araberako kontua dala uste dot, hau da, lanbide batzuk dedikazino gehiago dakarre beste batzuk baino. Kazetari eta idazle izanda, ordu asko emoten dodaz beharrean, eta familiak asko igarten dau hori.\n9.- Zer egiten dau David Barberok geratzen jakon denpora libre gitxian?\nKazetaritzari, fikzinoari eta familiari dedikautako orduak kenduta, urtero hamar bat egunetan edo, Santiagoko Bidearen etaparen bat egiten dot. Oporretako ganerako egunak kanpinetan emotea gustetan jat. Autokarabanea hartu eta handik hona ibilten gara familiako danok. Orain dala gitxira arte kanpin-denda handi bat euki dogu, zaharraren zaharragaz jausi egin jakuna, eta orain bigarren edo hirugarren eskuko autokarabanea daukagu. Normalean Mediterraneo aldera joaten gara, euriari eskapetako, eta urte asko daroaguz kanpin berera joaten, Tarragonan.\n10.- Zein da zure hurrengo proiektu profesionala?\nEleberriak idazten segiduteko asmoa daukat, izan be, buru-belarri nabil hasi barri dodan batean. Halan da be, antzerkia ez dot baztertuko, eta genero biak buztartzen saiatuko naz, horrek lan handia dakarren arren. Bestalde, alkarrizketak egiten be segiduko dot.


Xare Irekien bigarren jardunaldia jokatu dute asteburuan Iruran - - Tolosaldeko ataria\nXare Irekien bigarren jardunaldia jokatu dute asteburuan Iruran\nAmetsa Pilota Elkartea 2021-09-13 14:46\nHirugarren jardunaldiaren faltan, bikote batzuk finalerdietarako sailkatu dira.\nI. Gazteak Xare Irekian, Halsouet-Vila, Urruñako bikoak 40-21 irabazi dio Zabalegi-Mujika Ametsako bikoari. Hasera parekatua izan du partidak, baina urruñarrek berehala hartu dute aldea, eta estutasun handiegirik gabe garaipen erraza lortu dute. Urruñako bikoa oso ondo aritu da. Irurakoak, aldiz, ez du bere egunik onena izan. Hirugarren jardunaldian ezusteko handirik ematen ez bada, bi bikote hauek finalerdietarako sailkatuta daudela esan dezakegu.\nBigarren partidan, Ametsako Mendizabal-Heras bikoak 40-19 erraz mendean hartu du Francesena-Bonetbelche Hazparneko bikoa. Irurako bikoak hasieratik aldea hartu du, eta Mendizabalen nagusitasunari esker, alde hori gero eta handiagoa izan da, azken emaitzak argi erakusten duen moduan. Heras ere bere mailan, txukun aritu zen. Hazpandarrak ez ziren ondo aritu. Gainera, Trinkete berria izateak ere ez zien lagundu hazpandarrei. Multzo honetan ere esan dezakegu Ametsako Mendizabal-Heras eta Maiza-Iturbe bikoak finalerdietarako sailkatuta daudela, azken jardunaldiko partidan ezusteko handirik ematen ez bada behintzat.\nIII. San Migel Xare Irekiko bigarren multzoko lehen bi postuak ere erabakita geratu da. Larronde-Etxebest bikoak 40-39 irabazi dio Etxeberri-Karrikaburu bikoari partida estu eta gorabeheratsu bat jokatu eta gero. Etxeberri-Karrikaburu bikoak sailkatzeko aukera izateko, partida irabazi beharra zeukan, aurreko partida galtzetik zetorrelako. Eta, helburua lortzetik gertu ibili ziren; partida osoan aurretik izan ziren, alde nabarmenak (20-25/21-31/23-33) lortuz, gainera. Baina partidaren azken hamarkadan Larronde-Etxebest bikoak 34-38 hurbiltzea lortu zuen, eta hurrengo tantoan, zorigaiztoko jokaldia beraientzat; Etxeberrik min hartu zuen belaunean. Karrikaburuk, Etxeberri kantxan bazen ere, bakarrik jokatu zituen azken tantoak, eta irabazteko aukera ere izan zuen, 38-39 aurretik izan zirelako, baina azkenean 40-39 galdu zuten partida. Ondorioz, galtzaileak txapelketatik kanpo, eta irabazleak, Larronde-Etxebest eta Lopetegi-Petrisans bikoak sailkatu dira finalerdietarako. Multzoko 1. eta 2. postuak elkarren aurkako hurrengo partidan erabakiko da.\nJokatzekoa zen bigarren partida, Apeztegia-Moncada/ Borteyru anaiak, ez zen jokatu, Mati Borteyru gaztea gaixorik zegoelako, eta, ondo bidean, oraindik erabaki gabe dagoen aste honetako egun batean jokatuko da.


2020a historiako urterik beroena izan da, erregistroen arabera\n2020. urtea beroena izan da Europako erregistroen arabera eta 2016ko datuak berdindu ditu mundu mailan.\nArgazkia: Copernicus Klima Aldaketaren Zerbitzua.\nKrisi klimatikoak etenik gabe jarraitu du 2020.urtean. Tenperaturarik altuenak erregistratu dira Europan. Koronabirusaren krisiak eragindako itxieren ondorioz, erregai fosilen erabilera % 7ko beherakada izan den arren, beroa irtetzea oztopatzen duen karbono dioxidoak atmosferan metatzen jarraitu du, hori dela eta, 2020. urteak, goia jo du orain arteko datuen arabera, 2016koak berdinduz.\nPlanetaren azaleraren batez besteko tenperatura 1,25°C altuagoa izan da 2020an, munduko nazioek inpaktu okerrenak saihesteko ezarritako 1,5°C helburutik gertu.\nArtikoko zati batzuek eta Siberiako iparraldeak urteko tenperaturaren desbideratze handienetakoak jasan ditu 2020an, batez bestekoarekin alderatuta, 3°C-rainoko desbideratzeak erregistratu dituzte eskualde handi batzutetan, besteetan berriz, 6°C-tik gora.\nOrohar, Ipar hemisferioak batez bestekotik gorako tenperaturak izan ditu urte guztian. Aldiz, hego hemisferioko toki batzuetan, batez bestekoa baino tenperatura baxuagoak erregistratu dira.\nAzken hamarkada, beroena\n2020. urtea beroena izan zen Europan, eta COPERNICUS Klima Aldaketaren Zerbitzuaren urteko txostenaren arabera, 2010-2020 inoizko hamarkadarik beroena izan da. Klima-aldaketari buruzko Europako zerbitzuak ere adierazi zuen atmosferako karbono dioxidoaren kontzentrazioek gora egiten jarraitu zutela iaz, milioi bakoitzeko 2,3 partikula (ppm) inguruko erritmoan, eta maiatzean 431 ppm maximora iritsi zirela. 2020an batez bestekoa baino 0,6 gradu zentigradu beroagoa izan zen 1981 eta 2010 artean, eta 1850-1900 industriaurreko aldia baino 1,25 gradu gehiago. Behaketa hauen arabera, urteko tenperaturaren igoerarik handiena, 1981-2010eko batez bestekoarekin alderatuta, Ozeano Glaziar Artikoan eta Siberiako iparraldean kontzentratu zen, batez bestekoaren gainetik 6 ° C baino gehiago lortuz, sekula ikusi gabeko 38 gradu zentigraduko tenperaturarekin.\nBatez besteko tenperatura igoera 1850-1900 garaiarekin alderatuta. The Guardian egunkariak egindako grafikoa.\nKanal hauetan artxibatua: Larrialdi klimatikoa | Europa


Eusko Jaurlaritzaren aurrekontuetan gero eta diru gutxiago dago zerbitzu publikoetarako — ELA Sindikatua\nEusko Jaurlaritzaren aurrekontuetan gero eta diru gutxiago dago zerbitzu publikoetarako ELAk Eusko Jaurlaritzaren 2018ko aurrekontuen balorazioa egin du gaur goizean Bilbon. ELAren esanetan aberastasunaren zati gero eta txikiagoa doa zerbitzu publikoetara eta gizarte prestazioetara. Aldiz, aurrekontuen ia %12a zor-publikoa ordaintzera bideratuko du. Ondorioz, aurrekontu hauekin arlo publikoak ekonomian duen presentzia mailaka gutxitzen da. https://www.ela.eus/eu/azterketa-bulegoa/albisteak/eusko-jaurlaritzaren-aurrekontuetan-gero-eta-diru-gutxiago-dago-zerbitzu-publikoetarako https://www.ela.eus/eu/azterketa-bulegoa/albisteak/eusko-jaurlaritzaren-aurrekontuetan-gero-eta-diru-gutxiago-dago-zerbitzu-publikoetarako/@@download/image/bilboaurre.JPG\nAdolfo Muñoz "Txiki" eta Mikel Novalek egin dute gaur goizean Eusko Jaurlaritzaren 2018ko aurrekontuen balorazioa. ELAko ordezkariek adierazi dute aurrekontu-proiektua azken urteetako aurrekontu murriztaileen ildo beretik doala. “Diru gehiago bideratu beharko litzateke zerbitzu publikoen kalitatea hobetu eta gizarte-prestazioen zenbatekoa gehitzeko”.\nELAren esanetan diru-sarrera handiagoak izan arren horrek ez du ekarriko zerbitzu publikoen hobekuntza bat. “Eusko Jaurlaritzak Rajoyrekin sinatutako akordioaren ostean zor-publikoa ordaintzearen irizpidea bat nagusitu da beste guztien gainetik. Eusko Jaurlaritzak propaganda kanpaina bat antolatu du herritarrei aurrekontuak zeinen onak diren azaltzeko, eta horretarako datuak era interesatuan ematen ditu, errealitatearen zati bat ezkutatuz”.\nELAren iritziz aurrekontuak ez dute balio izango zerbitzu publikoen kalitatea hobetu eta gizarte-prestazioen zenbatekoa gehitzeko. Era honetan, ezkerreko alderdien babesa jasotzea ez dela bidezkoa izango azpimarratu nahi du ELAk.


BI IPOTX GURE ETXEKO SOFAN | Elkar Argitaletxea BI IPOTX GURE ETXEKO SOFAN – Elkar Argitaletxea\nAutorea: Arantxa Iturbe, Jon Zabaleta\n“Lehengo batean, eskolatik itzuli nintzenean, bi ipotx aurkitu nituen gure bere etxeko salan” Batek pentsa dezake horrela hasten den ipuin batek irudimentsua behar duela izan, ipuin magikoa behar duela izan eta halaxe da. Ipotxa aipatzean Edurne Zuriren lagunak etortzen zaizkigu gogora, eta halaxe gertatzen da ipuin honetan ere. Baina ipuin irudimentsuak eta magikoak askotan zerikusi handia dute gure eguneroko bizitzan. Eta familian eragin bitxia izan zuen ipotxen presentziak. Aita, telebista ikusteko, haien erdian eseri eta ez zen han zeudenik ere ohartu. Aita ez baita ezertaz ohartzen albisteak entzuten dituen bitartean, ezta ipotxak agertzen badira ere Amak afaltzera gonbidatu zituen natural-natural Izan ere, egunerokotasunaren zamak askotan ez digu uzten bizitzaren alderdi magikoa ikusten eta hartaz gozatzen. Salbabiderik ba al dago? Gure burua eta bizitza ispiluan ikustea izan daiteke horretarako bide bat. Eta ipuin txiki honetan ispilu asko daude.


Hil egin da asteburuan bere buruari su eman zion gazte sahararra | Mundua | Berria\nErrefuxiatu guneetan ere protestak egin dituzte elkartasuna adierazteko. BERRIA.\nAhmed Salem Laarousi 23 urteko gazte sahararrak bere buruari su eman zion aurreko larunbat eguerdian, Gergueraten, Mendebaldeko Saharan. Mauritaniarekin muga egiten duen kontrolean eman zion su gorputzari, gasolinarekin. Marokoko militarren kontrako oihuak egin zituen erre aurretik, okupazioa salatuz. Gaztea Marokora eraman zuten eta zaintza berezietan izan dute gaur arte. Casablancako Ibn Ruchd ospitalean hil da gaur goizaldean.\nGaztearen amak salatu du ez diotela semearen gorpua itzuli eta jaioterrira eramatea ukatu diotela. Marokok, isilik egotearen truke dirua eskaini dio sendiari. Dakhla hirikoa da gaztea, eta han lurperatzen badute, hileta protesta ekintza bilaka daiteke. Hiriaren kanpoaldean jada kanpaleku bat ezarri dute gazte sahararrek. Mendebaldeko Saharako hiri nagusietan, berriz, hainbat protesta egiten ari dira. Aaiun hiriburuan manifestariak indarrez sakabanatu dituzte segurtasun indarrek eta hainbat zibil zauritu dituzte, tartean emakumeak. Ekintzaileen etxeak, berriz, inguratuta dituzte militarrek azken egunotan, haien kontrako jazarpena etengabea baita.\nAljerian errefuxiatuta dauden sahararrek ere elkarretaratzeak egin dituzte gaur goizean lurralde okupatuetan, harresiaren beste aldean bizi diren sahararrei elkartasuna adierazteko. Tindufen milaka lagun atera dira kalera okupazioa salatzera eta preso politikoen askatasuna aldarrikatzera. Fronte Polisarioko hainbat ordezkarik ere hartu dute parte protestetan.


Aire zabaleko meategi - Wikipedia, entziklopedia askea.\nAire zabaleko meategi\nLurraren azalean dauden meak erauzten diren meategia, lurpeko indusketarik gabea\nGallartako Kontxa II, aire zabaleko meategia\nAire zabaleko meategia edo atari zabaleko meategia mineralak ustiatzeko metodo bat da, lurraren gainazalean egiten dena. Hobia ustiatzeko metodorik erraz, azkar eta merkeena da, baina lur-geruza bigun batez estalita dauden eta sakonak ez diren hobietan soilik aplika daiteke. Lodiera handiko hobietan dauden harri edo mineral gogorrak 10-30 m bitarteko harmailak eratuz ustiatzen dira; zenbait mineral lurkara, berriz, disgregazio hidraulikoz. Ustiapenak, oro har, hiru fase ditu: mearen aurkikuntza, erauzketa eta garraiaketa.\nAire zabaleko meategiek oso eremu handia har dezakete, neurri larriko makineria erabiliz: dragak, gaineko harri-geruza kentzeko, pala mekanikoak, kamioi handiak, mea eta hondakinak garraiatzeko, hondeamakinak eta garraiagailuak.\nLurzorua eta gaineko harri-geruza lehergaien bidez hautsi eta, ondoren, dragak edota pala eta kamioiak erabiliz, kentzen da. Mea agerian dagoenean, zulatu, apurtu eta zerrendaka erauzten da. Azkenik, minerala kamioi handi edo garraiagailutan zamatzen da, manipulazio plantara edo erabili behar den tokira eramateko\nAzken aldaketa 24 apirila 2020(e)an, 12:29(e)tan\nOrriaren azken aldaketa: 24 apirila 2020, 12:29.


1. S. Nereo ta Akileo elkarren anaiak zire nirabe zeudenak Flabia Domizilaren zerbitzuan ongi estimatuak, eta beren etxokandre goi ze donzella ta señora andia, enperadorearen elleba. Aiek in zire Kristio S. Pedroren medios, eta konsejatu ziote beren etxokandreai egin zeien bera ere Kristio, eta egin ze. Tratatzen ze ezkontzea Aureliano Jaun andi bateki; eta zegolaik bein adornatzen gala preziosoeki Nobia bekala, bi anaiek mintzatu ziote, o Domitila, paratzen duen dilijenzia adornatzean gorputza, para balez edertzean arima, kuadra leike ortas Jesu Kristo, ta ar lezake bere esposatako, ta iraun lezake orren edertasunak eternoki. Errespondatu zue, ezta gaixto Matrimonioaren estadoa, Jangoikoak paratu duena, bizitzeko elkarren konpañian, ta azitzeko humeak zerurako. Aiek erran ziote, baña zenbat obeago da birjinidadearen estadoa, Jesu Kristok erakutsi ta konsagratu duena? Orrek beiratzentu matrimonioaren onak, ta eztu beiratzen dituen trabajuak, kargak, ta neke-penak. Galdu bear donzellatasunaren nonbre, gala ta gloria: egon bear gizon baten sujeziora: sufritu bear humore gaixtoak, eta asko naigabe, ta bear ezten: gero zenbat kuidado, trabaju, peligro, molestia, eta guruze gisa? ezin konta ala orputz ta arimaren aldetik. Kontra berriz birjinidadearen estadoan libre sujekzio goietaik, gorputza sendoago, ta ederrago, arima sosegu obean daukala bere esposotako Jesus ona dakiena onetsitzen ta ongi egiten beti, gaizkirik beñere ez, guzis ederra, poderoso, abrats, liberal, afable, amante ta amable ezin obea, ta nai bekalakoa. Emen gozaraztentu bere amorearen erregalo soberanoak, eta an egitentu erreginak koronaturik glorias, ezi zeruan ere distingituak dire birjinak beren insignia berex gloriosoareki. Oh! ezaun balez ongi abantalla! Azkenean senar emen artu dezana faltatuko zaio goiz edo berant, nai badu ezpadu: Jesus gloriako errege soberanoa betirokoa da, ezta faltatzen, eztaere aldatzen. Donzella juiziosoak aitu ondoan erran zue, oh! lenago aitu banu doktrina gau, ofrezitu baño len ni esposatako! Oh! balitz modu, libratzeko ni Aurelianoren eskuetaik, ta mantenitzeko birjin, nola nai nuken!\n2. Utzi zute arimo onareki Domitilla, ta joan zire kontu ematera Aita sanduari, baize S. Klemente sandaren lengusua. Aditu zituelaik erran zue, iduri zaida au dela denbora, pasatzeko martirio nik, eta arrek, eta zuek: baña bada Jesu Kristok dio, ez beldurtzeko iltzen dutenes gorputza, etzagula in kasorik gizon mortalas, Jangoikoak egiteagatik plazer. Goazen Domitilagana: joan ze, ta konsagratu zue Jesu Kristoren, nola nai zuen. Bere esposo Aurelianok jakin zuelaik, eman zition trabajuak eta molestiak, ezta aisa kontatzea ere; desterrarazi zue urrun, ustez ango trabajueki errendituko zen artzera bera esposotako. Akonpañatu zute desterruan bi mutil sanduek: Joan ze araraño Aureliano ere ikustera ia beraxtu zen; baña aurkiturik firmeago zegola len baño ere, eta bi anaiak zirela medio, eben kontra itzuli zue bere ira, nai zitue ilarazi; azotarazi zitue moldegaizki: biali zitue Terrazinara, kastiga zezkien ango Juezak Minuzio Rufo deituak: onek ezin zuzkelaik ez ones, eta ez gaitzes errendiarazi, zeren baiziote, munduagatik etzutela utziko fedea S. Pedro Apostoluak erakutsi ziotena, tormentarazi zitue potroan, errearazi burriñasko plantxa goritues saietsak, ta azkenik ebaki buruak. Orziarazi zitue beren Diszipulo izanak, ta Domizilaren kuidazaleak Romara urbil, beraren heredaje batean.\n3. Gero Domizila bera eraman zue Aurelianok Terrazinara obligatu naiez eskontzera: ortako ertxiarazi zue ganbara batean: bilarazi zue anitz jende zelebratzeko boda: disponitu ze danza, ta Aureliano danzatu ze maneraz, ezi antxe akabatu ze, orazioan zegon bitarteo Domizila eskatus libra zezan arren eskuetaik. Libratu ze Jangoikoaren graziaz, baña ez martiriotik, ezi Aurelianoren Anaia batek mendekatu naiez erdetxi zue Trajano enperadoreaganik manamendu egiteko presa Domitilla Kristiogatik, ta ilarazteko, ezpazue utzi nai. Oneki joan ze Terrazinara: aurkitu zitue Domizilia ta berze donzella juntatu zekizkionak guardatu naiez birjinidadea. Notifikatu ziote manamendua, eta mantenitzen zirelaik firme beren propositoan, enzerraturik kuarto batean Domizilla. Teodora, ta Eufrosina, emanarazi zue kanpotik su, an erre zeizen. Biramonean Diakon batek, Zesario deituak aurkitu zitue agos bera nola baleude orazioan: suak kendu bizia bai, baña ez erre ta ez ukitu bilo batean ere: ta ala sanda bekala ortzi zitue honratuki. Arimak zerura Jangoikoak.\n4. S. Pankrazio amalaur urtetako mutikoa, gelditurik emazurz, kuidatzen zue bere osaba batek Dionisio deituak. Onek azitzen ta erregalatzen zue berea bekala, ta eraman zue bereki Romara, non baratu zire barride batean, zeintan zegon Aita sandua altxaturik persekuzioneagatik. Deseantzen zute ikustea bere fama onagatik. Ikusi zute, aditu zute, ta ikasirik fede Kristioaren egia errezibitu zute ain gogotik, ezi arren amorez ia zeude il naiak. Andik guti iltze osaba erio naturales: mutikoa in zute preso, ta eraman enperadore Dioklezianogana, zeñek jakinik zela jendaki noblekoa, ta ikusirik ain gastettoa, ta ederra, nai zue milla loxentxus ekarri adoratzera aien Jangoikoak. Mutikoak errespondatu zio juizio andiareki, admiratzen naiz nola berorrek ain juizioskoa izanik nai duen adora dezkiten nie Jangoikotako gizon ain bizioso gaixto izanak, ezi alakoak balire bere mutil zerbitzukoak, bota lezazke etxetik ongi zeaturik. Errespuesta goneki suturik enperadoreak degollarazi zue: eta sanduaren gorputza gauas arturik Oktabila Matrona Romanak ta enbalsamaturik depositatu zue 303 urtean.


Galtzada-harrizko zoladuraren 415,6 metro lineal eta areka eta nasen 80 metro lineal egitea Barrios Unidos auzoan\nSomoto. Madriz departamendua 2018\nGernika-Lumoko Udala (1.233,77 €)\nHernaniko Udala (12.766,23 €)\nZarauzko Udala (24.000,00 €)\nZumaiako Udala (48.976,54 €)\nSomotoko Udala-(a)k burutua\nHerritarren ingurumen- eta osasun-baldintzak hobetzea; 18. sektorean eta 14. sektorearen ondoan bizi diren herritarren etxebizitzak egoera seguruan izatea; kaleetan oinezkoak eta autoak ibiltzeko baldintzak hobetzea.\nGaltzada-harrizko zoladuraren 415,6 metro lineal eta areka eta nasen 80 metro lineal egitea Barrios Unidos auzoan, Somoto hiriaren aldirietan. Jarraipena emango zaio ondoko eremuetan dagoen galtzada-harrizko soladurari, eta horrek hobetu egingo du ibilgaluen zirkulazioa, urten ubideratzea eta eremu horren guztiaren saneamendua. Eremu horretan bizi diren herritarrak izango dira lanen onuradunak, baina baita lehen hezkuntzako ikastetxeko, aurreskolako eta osasun-zentroko erabiltzaileak ere.\n2.040 familia (10.812 pertsona, gutxi gorabehera).


Euskadiko ostatu hauen berezitasunetako bat ostatuak nekazaritza eta abeltzaintza jarduerekin bat egiten duela da. Etxe hauetako jabeak haien upeltegiak, sagardotegiak, gaztandegiak, ukuiluak, baratzak, etab. erakusteko irrikitan egongo dira. Arabar Errioxako ardo on bat, txakolina edo eta Idiazabal gazta zaporetsua dastatzeko aukera ez galdu. Eman aberei jaten, sagarrak bildu eta lurretik jasotzako produktuekin egindako Euskadiko plater tipikoen errezetak ezagutu.\nEsperientzia-mota Denak Egonaldi Erromantikoa\nHerrialdea Denak Alava | Araba Bizkaia Gipuzkoa\n» (e)tik 10 €\n» (e)tik 15 €\n» (e)tik 70 €


Itsasiren jaialdia 25. urteurrenarekin amaitzeko — dantzan.eus\nHemen zaude: Hasiera › Albisteak › Itsasiren jaialdia 25. urteurrenarekin amaitzeko\nUrteurrena ospatzen jardun duen urte honetan taldearen ibilbidea jasotzen duten liburu eta bideoa aurkeztu ditu Itsasi Kultur Elkarteak.\nUrte hasieran taldearen egutegia atera zuten eta Udaberrian taldearen arropa eta argazkiekin erakusketa egin dute.\nLuar Na Lubre taldearen kontzertua antolatu dute eta Amerikako Estatu Batuetako Utah-n nazioarteko folklore jaialdi batetan parte hartu dute.\nIrailaren 21ean Dantzari Eguna ospatu zuten Azpeitian Euskal Herriko probintzia bakoitzeko talde banak parte hartu zuen bertan, baita diasporako talde batek ere. Eusko Jaurlaritzak Gaztemundu programaren bidez gonbidatutako munduko Euskal Etxeetako 40 dantzari eta dantzamaisu izan baitziren bertan.\nItsasi Kultur Taldea\nAzkenengo momentuan ere lanpeturik jarraitzen dugu eta Oier aurreratu zait datorren Larunbatean egin behar dugun ekitaldiaren berri ematen.\nOierrek esan bezela, 25 urtetan zehar Itsasiko partaide izan diren dantzariak izango ditugu datorren Larunbatean, 100 dantzaritik gora eta 25 musikari taularatuko direlarik. Urte osoko ekintzei amaiera emango dion saioa izango da hau eta jendearen gustokoa izango dela espero dugu.\nEmanaldiaren programa hau izango da:\nIhauteri dantzak (Xuberoako maskarada eta Lantz)\nZinta dantza (haurrak)\nNeska eta mutilen Uztai dantzak\nBueno, ia han ikusten garen.\nAh! aipatu, Itsasiko historiaren liburua eta bideoa, urteurrena dela eta ateratako kamisetekin batera salgai egongo direla.


Euskararen erabilera sendotu eta normalizatzeko aurrerapausoa - Beasaingo Udala\nEuskararen erabilera sendotu eta normalizatzeko aurrerapausoa\nBeasaingo Udalak eta Aittu euskara elkarteak sinatu duten hitzarmenak euskararen herrigintza egituratzea du helburu\nBeasain udalerri euskalduna bihurtzeaz gain, Euskalgintzaren Mahaia antolatu eta Beasaingo gizarte esparru guztietako eragile eta gazteekin elkarreragingo dute\nBeasaingo Udalak Beasainen euskararen erabilera normalizatu eta sendotzeko duen helburu nagusiaren baitan gauzatu da Aittu Euskara Elkartea eta udal erakundearen arteko elkarlanerako hitzarmena. Beasainen aitzindaria da mota honetako hitzarmena; izan ere lehen aldia da Beasaingo Udalak euskara sustatzeko hitzarmen bat sinatzen duela Beasaingo herritarrak euskara bultzatzeko legeztatutako talde antolatu batekin.\nHitzarmen honen aurkezpenean, Udalaren izenean Leire Artola alkatea izan da eta Aittu elkartetik Patxi Saez presidentea, Miren Alvarez presidenteordea eta Arantxa Sarriegi idazkaria. Alkatearen hitzetan, “Udal gobernuak bere agintealdi planean, udalerrian euskararen erabilera normalizatzea helburu estrategiko gisa ezarrita duela adierazi du. Euskara zehar-lerro gisa sail guztietara hedatu behar den arloa da ezbairik gabe. Herrigintzaz ari garenean gure nortasunaren ezinbesteko ikurra da euskara eta horren sustapena gure ardura da. Horretarako herriko elkartegintza sarearekin elkarlanean aritzea ezinbestekoa da eta hori gauzatzera gatoz gaur”.\nAittu elkarteko ordezkariek, hitzarmenak euskararen herrigintza egituratzeko helburua duela esan dute. “Euskalgintzaren etxea, sendo eta gotor eraiki ahal izateko aldamioak jarri ditugu hitzarmen honekin eta orain, aldamio horietatik auzolanean aittuko diren beasaindarrak behar ditugu” gaineratu dute. 2030. urterako, Aittutik Beasain Udalerri Euskalduna bihurtzeko erronkari helduko diotela azaldu dute. Udalerri euskalduna izateko biztanle euskaldunen kopurua lortzeaz gain (biztanleen %70), euskara herrian Aittu nahi dutela diote eta, aldi berean, Beasaingo herrian euskaraz Aittu nahi dutela aldarrikatu dute. Aittu! Euskara Elkarteak euskara egin eta entzun nahi du Beasaingo gizarte bizitzan eta helburu hori lorbidean jartzeko beasaindar euskaltzaleen bilgune izan nahi du.\nXede horiek lortze aldera adostutako jarduerak garatzeko konpromisoa itxi da hitzarmenarekin. Hori horrela bi aldeek sinatutako hitzarmenak nagusiki honako ekimenak biltzen ditu.\nBeasaingo euskalgintza egituratu\nBeasaingo Euskalgintza egituratzeko asmoz herriko gizarte esparru guztietako eragileekin Euskalgintzaren Mahaia antolatuko dute eta banan banako engaiamenduak lortzen saiatuko dira. Euskararen erabilerari buruzko azterketa egin eta beharrak zein diren atzematea eginkizun izango dute.\nHerriko 200 erakundeei euskararen sustapenean elkarlanean aritzeko proposamena luzatuko diete eta TiketBAI fakturazio sistema euskarara jartzeko laguntza eskaini. Gazteengan ere eragingo dute. Euskaraldian 15 eta 27 urte bitarteko 18 kuadrillekin egindako harremanari esker Aittugazte dinamikari ekingo diote euskara hauen harremanetarako ardatz hizkuntza bihur dadin. Euskararen Nazioarteko Egunaren antolaketan ere parte hartuko du elkarteak eta azkenik Goierriko euskara elkarteekin eta Topagunearekin elkarlanerako plangintza bat zehaztuko dute.\nBeasaingo udalak, bere aldetik, ekintza hauek aurrera eraman daitezen Aittu Euskara Elkarteari urteroko dirulaguntza emateaz gain (15:000 euro), lokal baten lagapena egingo dio. Bestalde, antolatzen diren ekitaldien antolaketan parte hartuko du beharrezko laguntza emanez eta azpiegituraz ornitzeko konpromisoa hartzen du. Horretaz aparte udalaz gaindi dauden erakundeekin harremanetan jartzeko ardura hartuko du.